text:
Friday, October 18, 2013
डीहक बँटबारा (दोसर संस्करण)
डीहक बँटबारा
अमानतक दिन। चारि बजे भोरेसँ पुड़ी-जिलेबी-तरकारी इत्यादिक सुगंध गामक हवामे पसरि गेल। सौंसे गामक लोककेँ बुझले तँए केकरो सुगंधसँ आश्चर्य नै होइ। भोरे श्रीकान्तो आ मुकुन्दोक पत्नी फूल तोड़ि नहा-सोना कऽ बरहम स्थान पूजा करए गेलि। हलुआइ दू-चुल्हियापर तरकारीओ बनबैत आ जिलेबीओ छनैत। कुरसीपर बैसल श्रीकान्त मोने-मन बरहमबाबाक कबुला केलक जे जँ हमरा मनोनुकूल नापी भेल तँ तोरा जोड़ा छागर चढ़ेबह। तहिना मुकुन्दो। गामक सुगंधित हवामे सबहक मन उधियाइत। चाह बनबैबला चाह बनबैमे बेस्त। पान लगबैबला पानमे। दुनू दिस कट्ठा-कट्ठा भरिक टेंट लागल। दड़ी आ जाजीम बिछाैल। एक भागमे गाँजा पीनिहारक बैसार आ दोसर भागमे दारूक। जहिना बुचाइ कूदि कऽ कखनो हलुआइ लग जा देखैत तँ कखनो दारूबलाक बैसारमे जा दू-गिलास चढ़ा लैत। तहिना सरूपो। सभ कथूक ओरियान काल्हिए दुनू गोटे दुनू दिस कऽ नेने तँए अनतए जेबाक जरूरते नै केकरो, चाह-पानक इत्ता नै। जेकरा जेते मन हुअए से तेत्तै खाउ-पीबू। जलखैमे पुड़ी-जिलेबी डलना आ कलौमे खस्सीक माँस आ तुलसीफुल-भात। तँए भरि दिनक चिन्ता सबहक मनसँ पड़ाएल। जीविलाह सभ दुनू दिस टहलि-टहलि खाइत-पीबैत।
श्रीकान्तो आ मुकुन्दो इंजीनियर। दुनू एक्के वंशक। दुनूक परदादा सहोदरे भाए। पाँच कट्ठाक घराड़ी, जइमे दुनू गोटेक अदहा-अदहा हिस्सा। जहिएसँ दुनू गोटे नोकरी शुरू केलनि, तहिएसँ गाम छोड़ि देलनि। एक पुरिखियाह वंश तँए परिवारमे दोसर नै। पैंतीस सालक नोकरीक बीच कहियो दुनूमेसँ कियो गाम नै एला। जइसँ पहुलका बापक बनौल घर दुनूक खसि पड़लनि। गामक स्त्रीगण सभ ठाठ-कोरो, धरनिकेँ उजाड़ि-उजाड़ि जरा लेलक। ढिमका-ढिमकीकेँ सेरिया गामक छौड़ा सभ फील्ड बना लेलक। गामक जेते खेलौड़िआ छौड़ा सभ छल ओ सभ अपन-अपन खेलक जगह बाँटि लेलक। एकटा फील्ड कबड्डीक, दोसर गुड़ी-गुड़ीक, तेसर चिक्का-चिक्काक, चारिम गुल्ली-डंटाक आ पाँचम रूमाल चोरक बनि गेल। उकट्ठी छौड़ा सभ एक दोसराक फील्डमे राता-राती झाड़ा फीर दइ। मुदा खेल शुरू करैसँ पहिने दस-बीसटा गारि पढ़ि सभ अपन-अपन फील्ड चिक्कन बना लिअए। ओना दुनू गोटे -श्रीकान्तो आ मुकुन्दो- बाहरे घर बना नेने छथि मुदा मरै बेरमे दुनूकेँ गाम मन पड़लनि। साले भरिक नोकरी दुनूक बाँचल तँए तीन मासक छुट्टी लऽ लऽ गाम एला। गाम अबैसँ पहिने दुनू गोटे फोनक माध्यमसँ अबैक दिन निर्धारित कऽ नेने रहथि। किएक तँ परोछा-परोछी नापी करौलासँ आगू झंझटिक डर दुनूक मनमे रहनि।
घराड़ी नापी होइसँ दस दिन पहिने श्रीकान्त गाम एला। अपना तँ घरो नै, मुदा अबैकाल एकटा रौटी, सुतै-बैसैक समान संग भानसो करैक सभ किछु नेने एला। गाम आबि पितियौत भाइकेँ कहि सभ बेवस्था केलनि। सभ गर लगला पछाति भाएकेँ पुछलखिन-
“बौआ, गाममे के सभ मुँहपुरखी करैए?”
भाए कहलकनि-
“गाममे तँ कियो राजनीति नहियेँ करैए मुदा बुचाइ आ सरूप सभ धंधा करैए।”
“की सभ धंधा?”
“जेना कियो खेत किनैए वा बेचैए तैबीचमे पड़ि किछु कमा लइए। तहिना गाएओ-महिंसमे करैए। भोट-भाँटसँ लऽ कऽ कथा-कुटुमैती धरिमे सेहो किछु-ने-किछु हाथ मारिए लइए।”
भाएक बात सुनि इंजीनियर साहैब कनीकाल गुम्म भऽ गेला। मोने-मन सोचि-विचारि कहलखिन-
“कनी बुचाइकेँ बजौने आबह?”
“बड़बढ़ियाँ”
कहि भाए बुचाइकेँ बजबए विदा भेल। मोने-मन श्रीकान्त सोचए लगला जे गाममे तँ सबहक हालत तेनाहे सन अछि। देखै छिऐ जे जेहने घर-दुआर छै तेहने बगए बानि। दू चारिटा जे ईंटो घर देखै छिऐ सेहो भितघरे जकाँ। तँए गाममे ओहेन घर बना कऽ देखा देबै जे गामक कोन बात, परोपट्टाक लोक देखए औत। पुरान लोक सबहक कहब छन्हि जे जेहेन हवा बहै ओइ अनुकूल चली। जुग पाइक अछि। जेकरा पाइ रहतै ओ बुधियार। जेकरा पाइ नै रहतै ओ किछु नै। असगर ब्रहस्पैतो फूसि। जेकरा पाइ छै वएह नीक घर बनबैए, नीक गाड़ीमे चढ़ैए। ओकरे धिया-पुता नीक स्कूल-कौलेजमे पढ़ैए। ओकरे परिवारक लोक नीक लत्ता-कपड़ा पहिरैए। बेटा-बेटीक बिआह नीक परिवारमे होइ छै। आइक जे सुख-सुविधा विज्ञान करौलकहेँ ओकर सुख भोगैए। यएह ने जुग संग चलब छी। समाजक बीच प्रतिष्ठा बनाएब तँ बामा हाथक काज छी। अधलासँ अधला काज करि कऽ पाइ कमा लिअ आ समाजकेँ भोज खुआ दियौ, बस जशे-जश, प्रतिष्ठे-प्रतिष्ठा। हाथमे पाइ अइछै, सभ किछु करि कऽ गौआँकेँ देखा देबै। बेटो-बेटीकेँ पढ़ा-लिखा, बिआह-दुरागमन करा कऽ निचेने छी। तहन तँ एकटा काज मात्र पछुआएल अछि, ओ अछि सामाजिक प्रतिष्ठा। सेहो बनाइए लेब।
मोने-मन श्रीकान्त विचारिते रहथि आकि बुचाइ संग भाए पहुँचलनि। लगमे अबिते बुचाइ दुनू हाथ जोड़ि बाजल-
“गोड़ लगै छी काका। अहाँ तँ गामकेँ बिसरि गेलिऐ। सरकारक एयर कंडीशन मकान भेटले अछि तहन कथीले थाल-कादोमे आबि मच्छर कटाएब?”
अपनाकेँ छिपबैत श्रीकान्त बजला-
“नै बौआ, से बात नै अछि। जखने नोकरीक जिनगी शुरू केलौं तखने दोसराक गुलाम बनि गेलौं। जे-जे हुकुम देत से से करए पड़त। तूँ सभ कम उमेरक छह तँए नै देखलहक, मुदा हम तँ अंग्रेजक शासन देखने छी किने! शासन तरे-तर चलै छै, जे सभ थोड़े बुझैए। अंग्रेजक पीठिपोहू छल ऐठामक राजा-रजबार आ ओकरा सबहक फाँड़ी छी जमीनदार सभ। ओ सभ जे ऐठामक लोक संग बेवहार करै छल आ करैए से तँ तहूँ सभ देखते छहक। मुदा ऐ सभ गपकेँ छोड़ह। तोरा जे बजौलियऽ से सुनह। साले भरि आब नोकरी अछि। नोकरी समाप्त भेला पछाति गामेमे रहब। तँए तीन मासक छुट्टी लऽ कऽ एलौं हेन जे घराड़ीक अमानत करा घर बनाएब। बिनु घरे रहब केतए?”
बुचाइ-
“हँ, ई तँ जरूरीए अछि। मुदा हमरा किए बजेलौं?”
पासा बदलैत श्रीकान्त-
“मुकुन्द जीकेँ सेहो खबरि दऽ देने छियनि। ऊहो काल्हिसँ परसू धरि एबे करता। ऐठाम तँ दुइए गोटेक घराड़ी खाली अछि, तँए दुनू गोटेक रहब जरूरी अछि। तोरा तँ नै बूझल हेतह, हमर परबाबा आ मुकुन्दक परबाबा सहोदरे भाए छला। अढ़ाइ-अढ़ाइ कट्ठाक हिस्सा जमीन दुनू गोटेकेँ अछि। तँए कोनो पेंच लगाबह जे हमरा तीन कट्ठा हुअए।”
श्रीकान्तक पेटक मोलि बुचाइ देखि गेल। मुस्कीआइत बाजल-
“एँह, अहीले अहाँ एते चिन्तित छी। ई तँ बामा हाथक काज छी। अमीनकेँ मिला लेब, सभ काज भऽ जाएत। किएक तँ अमीनक गुनियाँ-परकालमे पाँच-दस धूर जमीन नुकाएले रहै छै। मुदा ऐ ले खरचा करए पड़त। हम तँ जोगारे ने बैसाएब, खर्च तँ अहींकेँ करए पड़त।”
पाइक गरमी श्रीकान्तकेँ रहबे करनि। मनमे ईहो बात रहनि जे भलहिंं मुकुन्दो इंजीनियर छथि, दुनू गोटेक दरमहो एक्के रंग अछि मुदा पाइमे बरबरि कऽ लेता, से केना हेतै। मुस्की दैत कहलखिन-
“तोहर मेहनति आ हम्मर पाइ। सएह ने। जेते खर्च हएत, हएत। मुदा मैदानसँ जीति कऽ अबैक छह।”
श्रीकान्तक बात सुनि बुचाइ मोने-मन खुश भेल। मनमे एलै, नीक मोकिर हाथ लागल। भरिसक राशि घुमल हेँ। ओह! बहुत दिनसँ अखबारो ने पढ़लौं जे कनी राशि देखि लैतिऐ। खैर नहियोँ पढ़लौं तैयो शुभ बूझि पड़ैए। जोशमे बाजल-
“काका, रूपैआ-पुत पहाड़ तोड़ैए। ई तँ मात्र अमानते छी। जे चाहबै, से हेतै। मुदा अहाँ कंजूसी नै करबै।”
कंजूसीक नाओं सुनि श्रीकान्त कहलखिन-
“मरदक बात छिऐ। जे बाजि देब ओ बिनु पुरौने छोड़ब।”
बैगसँ पाँच हजार रूपैआ निकालि श्रीकान्त बुचाइकेँ देलखिन। रूपैआ जेबीमे रखि बुचाइ प्रणाम कऽ विदा भेल।
गामक पेंच-पाँचमे बुचाइ माहिर मुदा समाजमे अनुचित हुअए, से कखनो नै सोचए। जहिया कहियो उकड़ू काज अबै तहन गुरुकाकासँ पूछि लैत। मोने-मन रस्तामे सोचए लगल जे ऐ बेर हिनका तेहेन सिखान सिखेबनि जे मरै काल तक मन रहतनि। जहिना सरकारी खजानासँ लऽ कऽ ठीकेदार धरिसँ समेटिलाहा रूपैआ केहेन होइ छै, से सिखता।
आँगन पहुँच बुचाइ चारि हजार पत्नीक हाथमे आ एक हजार अपना हाथमे रखलक। जहिना अगहनमे धानक ढेरी देखि, दुनू परानी किसानक मन खुशीसँ गदगदा जाइत तहिना दुनू परानी बुचाइकेँ भेलै। मुदा दुनूक खुशीमे अन्तर होइए। किसानक खुशी मेहनतिक फल देखि होइत जहन कि बुचाइक खुशी दलालीक। मुस्की दैत बुचाइ घरवालीकेँ कहलक-
“खिड़कीपर एकटा शीशी अछि, नेने आउ?”
मुँह चमकबैत घरवाली बाजलि-
“खाइ-पीबै रातिमे शीशी की करब?”
बुचाइ-
“शीशीओ नेने आउ आ खेनाइओ नेने आउ। दुनू संगे चलतै। जाबे भरि मन नै पीअब ताबे मूड नै बनत। बहुत बात सोचैक अछि। अहाँ नै ने हमर बात बुझबै?”
पत्नी-
“अहाँक बात बुझैक जरूरति हमरा कोन अछि। हमरा तँ अपने मन केनादन करैए। देह भँसिआइए।”
“अच्छा ठीक अछि, अहूँ दू घोंट पीब लेब।”
भोरे बुचाइ चौकपर पहुँचल। गामक बीचमे चौबट्टी। जइ चौबट्टीपर चारू भरसँ तीस-पैंतीसटा छोट-छोट दोकान। दस-बारहटा दू-चारी घर, बाँकी कठघारा। ओना एक्कोटा नम्हर दोकान नै मुदा सभ कथुक दोकान। जइसँ गामक लोककेँ हाट-बजार जेबाक जरूरत कम पड़ैत। जहिया कहियो कोनो परिवारमे नम्हर काज होइत-जेना बिआह, सराध इत्यादि, तखने बजार जेबाक खगता पड़ैत। ओना भरि दिन चौकक दोकान खुजल रहैत मुदा गहिंकीक भीड़ साँझे-भिनसर होइत। भरि दिन लोक अपन-अपन काज-उदम करैत आ साँझू पहरकेँ दोकानक काज कऽ लैत। खाली चाहे-पानक बिकरी भिनसरु पहरकेँ बेसी होइत। चौकपर पहुँच बुचाइ दुनू चाहबलाकेँ एक-एक सए रूपैआ दऽ दोकानपर बैसलि सभकेँ चाह पीअबैले कहलक। गाँजा पिआकक सेहो तीन ग्रुप चलैत। चाह पीब पान खा बुचाइ चिलमक ग्रुपमे पहुँच, दू दम लगा, तीनू ग्रुपमे पचास-पचास रूपैआ गाँजा लेल दऽ देलक। सबहक मन खुशी भऽ गेलै। मुस्कीआइत बुचाइ अमीन ऐठाम विदा भेल। गाममे तीनटा अमीन। रामचन्द्र, खुशीलाल आ किसुनदेव। कहैले तँ तीनू अमीन मुदा पढ़ि कऽ अमीन रामचन्द्रेटा भेल। मिडिल पास केला पछाति रामचन्द्र हाइ स्कूलमे नाओं नै लिखा सकल। आब तँ लगेमे हाइ स्कूल खुगि गेल मुदा ओइ समैमे एक्कोटा हाइ स्कूल परोपट्टामे नै छल, जइसँ रामचन्द्र आगू नै पढ़ि सकल। बाहर पठा बेटा पढ़बैक ओकाइत रामचन्द्रक पिताकेँ नै। सर्वे अबैसँ दस-पनरह बर्ख पहिने मुजफुरपुरक एकटा अमीन गाममे आबि अमानतक स्कूल खोललक। छह मासक कोर्स। चारि विषयक- पैमाइस, क्षेत्रमिति, कानून आ चकबन्दीक-पढ़ाइ। ओना समानो सभ- गुनियाँ, परकाल, मास्टर, स्केल, लेन्स, राइटऐंगिल, प्लेन, टेबुल, कंघी, टाँक, थ्याजो रैटर, जंजीर, फीता रखने। पाँच रूपैआ महिना फीस लैत। मधुकान्तक दरबज्जेपर स्कूल खोललक। मधुकान्ते खाइओले दइ। जेकरा बदलामे मधुकान्तकेँ सेहो पढ़ा देलक। ओना गामोक आ गामक चारू भरक गामक विद्यार्थी सेहो पढ़लक। कुल मिला कऽ पनरह गोटे पढ़लक। मुदा जमीनक नापी-जोखी कम होइत, तँए रामचन्द्र छोड़ि सभ अमीनी छोड़ि देलक।
सर्वे अबैसँ महिना दिन पहिने बेगूसरायक एक गोटे आबि पँच-पँच सएमे अमानतक सर्टिफिकेट बेचए लगल। ओकरेसँ खुशीलालो आ किसुनदेवो सर्टिफिकेट कीनि लेलक।
गामे-गाम सर्वे शुरू भेल। अमीन सबहक चलती आएल। नक्शा बनब शुरू होइते दलाली शुरू भेल। पाइ दऽ दऽ लोक अपन-अपन खेतक नक्शा बढ़बए लगल। लोकक दलाल अमीन आ सरकारक सर्वेयर। खुशीलालो आ किसुनदेवो उठि बैसल। मुदा रामचन्द्र कात रहल। गाए-महिंस, गाछ-बिरिछ बेचि-बेचि लोक रूपैआ बुकए लगल। रामचन्द्र दबि गेल मुदा खुशीलाल आ किसुनदेव, नाओं कमा लेलक। जेम्हर निकलैत तेम्हर लोक सभ चाहो-पान करबैत आ अमीन साहैब, अमीन साहैब कहि परनामो करैत। दुनू गोटे सर्वेक नांगड़ि पकड़ि किस्तवारसँ लऽ कऽ तसदीक खानापुरी, दफा-३, दफा-६,८,९ धरि दौग-बड़हा करैत रहल। जइसँ मोटर साइकिल मेन्टेन करए लगल।
खुशीलाल ऐठाम पहुँच बुचाइ श्रीकान्त दिससँ नापीक अमीन मुकर्रर कऽ लेलक। नापीक फीसक अतिरिक्त पक्ष लेबाक फीस सेहो गछि लेलक।
दोसर दिन मुकुन्दजी सेहो गाम पहुँचला। बाहरेसँ रहैक सभ ओरियान केने एला। गाम अबिते दूटा जन रखि परती छिलबा रौटी ठाढ़ करौलनि। जहन जन जाए लगलनि तहन पुछलखिन-
“गाममे के सभ नेतागिरी करैए?”
मुकुन्दजीक बात सुनि एक गोटे बुचाइक नाओं कहलकनि। बुचाइक नाओं सुनि बजा अानैले कहलखिन। दुनू गोटे विदा भेल। दुनू कोदारि लऽ एक गोटे घरपर गेल आ दोसर गोटे बुचाइ ऐठाम। मुकुन्दजी पत्नीकेँ कहलखिन-
“कनी चाह बनाउ?
पत्नी चाह बनबैक ओरियान करए लगली। गैस चुल्हिपर ससपेन चढ़ा बजली-
“केकरा लेल तीन महला मकान बनेलौं।”
पत्नीक बात सुनि मुकुन्दजीक करेज दहलि गेलनि। करेजकेँ दहलिते आँखिमे नोर आबि गेलनि। आँखि उठा पत्नी दिस देखि आँखि निच्चाँ कऽ लेलनि। रूमालसँ नोर पोछि मुकुन्दजी मोने-मन सोचए लगला जे अपन हारल केकरा कहबै। सपनोमे नै सपनाएल रही जे पढल़-लिखल मनुख एते नीच होइए। केते मेहनतिसँ बेटाकेँ पढ़ेलौं, नोकरी दिएलौं। नीक घर नीक पढ़ल-लिखल कन्या संग बिआह करेलौं। मुदा फल उल्टा भेटल। पढ़ल-लिखल लोक जे अपन सासु-ससुर संग एहेन बर्ताव करैए तँ लोक जीविए कऽ की करत? ऐसँ नीक मरनाइ। मुदा मृत्युओ तँ ओते असान नै होइत। तहन तँ जे भाग-तकदीरमे लिखल अछि, से भोगब। अगर जँ बुढा़ढ़ीमे गनजने लिखल रहत तँ कियो बाँटि लेत। ओ तँ विधाताक रेख छी। के बदलि देत? मुड़ी गोंतने मुकुन्द घुनघुना कऽ बजैत। पत्नीक आँखि तँ ससपेनपर रहनि मुदा करेज पीपरक पात जकाँ, जे बिनु हवोक डोलैत रहैत। आँखिसँ समतल भूमिक पानि जकाँ नोर टघरैत रहए।
चाह बनल। दुनू गोटे आमने-सामने बैसि चाह पीबए लगला। एक घोंट कऽ चाह पीब दुनू गोटे दुनू गोटेक मुँह दिस देखैत। मुदा कियो किछु बजथि नै। जेना दुनूक हृदैक भीतर विर्ड़ो उठैत रहनि। दुइए घोंट चाह पीलनि, बाँकी सभ सरा कऽ पानि भऽ गेलनि। तही काल बुचाइ पहुँचल। अबिते बुचाइ दुनू हाथ जोड़ि, दुनू गोटेकेँ प्रणाम कऽ बैसल। बुचाइकेँ देखिते मुकुन्द मनकेँ थीर करैत पत्नीकेँ कहलखिन-
“भरि दिनक थकान देहकेँ खण्ड-खण्ड तोड़ैए। मन केनादन करैए। कनी एटैचीसँ एकटा बोतल नेने आउ। जाबे पीब नै ताबे कोनो बाते ने कएल हएत।”
पतिक बात सुनि पत्नी एटैचीसँ एकटा हजार लिटरक ब्राण्डीक बोतल आ दूटा गिलास निकालि कऽ आनि आगूमे रखि देलकनि। तीनू गोटे- मुकुन्द, राधा आ बुचाइ- त्रिकोण जकाँ तीनू दिससँ बैसल। बीचमे मोड़ुआ टेबुल लोहाक। टेबुलपर गिलास बोतल। बोतलक मुन्ना खोलि मुकुन्द दुनू गिलासमे ब्राण्डी देलखिन। एक गिलास अपनो लऽ एक गिलास बुचाइ दिस बढ़ौलनि। ब्राण्डी देखि बुचाइक मन तँ चटपटाए लगल मुदा अनभुआर लोक संग पीबैक परहेज करैत बाजल-
“काका जी, ई सभ हम नै पीबै छी। गाममे हमरा केतए ई चीज भेटत। गरीब-गुरबा लोक छी, जँ कहियो मनो होइए तँ एक दम चीलममे लगा लइ छी। नै तँ पीसुआ भाँगक एकटा गोली चढ़ा दइ छिऐ।”
जिद्द करैत मुकुन्द कहलखिन-
“ई तँ फलक रस छिऐ। कोनो की मोहुआ दारू आकि पलोथिन छिऐ जे अपकार करतह।”
मुकुन्दक मनमे रहनि जे शराब पीआ बुचाइसँ सभ बात उगलबा लेब। जाबे गामक तहक बात नै बुझबै ताबे किछु करब कठिन हएत। दुनू गोटे एक-एक गिलास पीलनि। गिलास रखि मुकुन्द सिगरेटक डिब्बा आ सलाइ निकालि, एकटा अपनो हाथमे लेलनि आ एकटा बुचाइओकेँ देलखिन। दुनू गोटे सिगरेट पीबए लगला। सिगरेटक धुआँ मुहसँ फेकैत मुकुन्द कहलखिन-
“बुचाइ, हम तँ आब बुढ़हा गेलौं, तूँ सभ नौजवान छह। तोरे सभपर ने गामसँ लऽ कऽ देश तकक दारोमदार छै। शहरमे रहैत-रहैत मन अकछा गेल। साले भरि नोकरीओ अछि। तँए चाहैै छी जे जल्दी नोकरी समाप्त हुअए जे गाम आबि अपन सर-समाजक बीच रहब। मुदा गाममे तँ अपना किछु अछि नै। लऽ दऽ कऽ थोड़े घराड़ी अछि। जेकरा नपा कऽ घर बनबए चाहै छी। तइमे तूँ कनी मदति कऽ दाए।”
बुचाइ-
“हमरा बुते जे हएत से जरूर कऽ देब। अहाँ तँ अपने तेत्तै कमा कऽ टलिया नेने छी जे अनकर कोन जरूरत पड़त?”
मुकुन्द-
“तूँ तँ जनिते छहक जे सभ दिन नीक एयर कंडीशन घरमे रहै छी, नीक गाड़ीमे चढै़ छी, नीक लोकक बीच आमोद-प्रमोद करै छी, से केना हएत?
बुचाइ-
“अहाँ की कोनो खेती-पथारी करब आकि माल-जाल पोसब, जे तइले खेत-पथार चाही। लऽ दऽ कऽ रहैक घर चाही। से तँ घराड़ी अछिए।
मुकुन्द-
“कहलह तँ ठीके, मुदा रहैले तँ घर बनाबए पड़त। बिजली गाममे नै छै तइले जेनरेटर बैसबए पड़त, पानिक टंकी नै छै तइले कल संग-संग मोटर सेहो लगबए पड़त। गाड़ी रखैले घर आ साफ करैले सेहो जगहक जरूरत हएत। पैखाना नहाइले सेहो घर चाही, घरक आगूमे दसो धूरक फुलवाड़ी, बैसैले चबुतरा सेहो चाही। चारू भर छहरदेवाली बनबए पड़त। सभले तँ जमीने चाही।”
बुचाइ-
“हँ, से तँ चाहबे करी। मुदा हमरा की कहए चाहै छी?
मुकुन्द-
“तोरा यएह कहै छिअ जे अपना अढ़ाइए कट्ठा घराड़ी अछि तइमे सभ किछु केना हएत? कहुना कऽ दसो धूर बढ़बैक गर लगाबह।”
मुकुन्दक बात सुनि बुचाइक मनमे हँसी उठल। हँसीकेँ दबैत बाजल-
“देखियौ काका, पान-दस धूर जमीन अमीनक हाथमे रहै छै, मुदा ओ तँ तखने हएत जहन पंचो आ अमीनो पक्षमे रहत।”
मुकुन्द-
“तहीले ने तोरा बजेलियऽ। हमरा तँ केकरोसँ जान-पहिचान नै अछि। मुदा तोरा तँ सभसँ छह, तँए, तूँ हमरा अप्पन बूझि मदति करह।”
मोने-मन बुचाइ सोचलक जे ई पनहाएल गाए जकाँ छथि तँए सेरिया कऽ हिनका सिखबैक अछि, चपाड़ा दैत बाजल-
“देखियौ काका, गामक लोक गरीब अछि, ओ जे पक्ष लेत से ओहिना किए लेत? गौआँक लिए जेहने अहाँ तेहने श्रीकान्तकाका। तहन तँ कियो जे नेत घटौत से बिनु मीठ खेने किए घटौत?”
मुकुन्द-
“तइले हमहूँ तैयारे छी। जेना जे तूँ कहबह से हम देबह।”
बुचाइ-
“अच्छा हम भाँज-भूज लगबैले जाइ छी। मुदा काल्हि खन श्रीकान्तकाका सेहो कहने रहथि। ओना हम हुनका कहि देने रहियनि जे अमानतक दिन हमहूँ रहब। तँए थोड़े दिक्कत हमरा जरूर अछि। मुदा तैयो दिन-देखार तँ हम अहाँक भेँट नै करब, साँझमे जरूर करब। जेना जे हेतै से सभ बात अहाँकेँ कहैत रहब आ अहूँ ओइ हिसाबसँ अपन गर अँटबैत रहब। ओना गाममे अखनि सरूप संग बेसी लोक छै, तँए अहाँकेँ ओकरासँ भेँट करा दइ छी। ओ जँ तैयार भऽ जाएत तँ कियो ओकरा रोकि नै सकतै।”
“बड़बढ़ियाँ।”
कहि मुकुन्द बैगसँ दस हजार रूपैआ निकालि बुचाइकेँ दऽ देलखिन।
रूपैआ गनि बुचाइ बाजल-
“ऐसँ की हएत? हम ने गामक पेंच-पाँच बुझै छिऐ। काजो तँ उकड़ूए अछि।”
“एते ताबे राखह। जेना-जेना काज आगू बढै़त जाएत तेना-तेना कहैत जइहऽ।”
“बड़बढ़ियाँ।”
कहि बुचाइ प्रणाम कऽ विदा भेल।
मोने-मन मुकुन्द सोचए लगला जे भलहिंं श्रीकान्तो इंजीनियरे छथि मुदा जेते पाइ हम कमेलौं तेते हुनकर नन्नो ने देखने हेतनि। भऽ जाए पाइएक भिड़ंत। मोने-मन सोचबो करथि आ खुशीओ होथि।
मुुकुन्द ऐठामसँ निकलला पछाति रस्तामे बुचाइ विचारए लगल, आरौ बहिं, आइ धरि एहेन-एहेेन बुढ़बा चोट्टा नै देखने छेलौं। जिनगी भरि पाइए होंसतैत रहल मुदा सबुर नै भेलै। अच्छा, ऐ बेर दुनू सिखता। जइ गामक लोक आइ धरि सहि-मरि अपन बाप-दादाक गाम आ घराड़ी धेने रहल समाजक बेर-बिपतिमे संगे प्रेमसँ रहल ओइ गाममे जँ एहेन-एहेन चोट्टा आबि कऽ रहत तँ कए दिन गामकेँ सुख-चैनसँ रहए देत। सभकेँ टीकमे टीक ओझरा नाश करत की नै?”
दोसर दिन, सबेरे सात बजे बुचाइ सरूप ऐठाम पहुँचल। दुनूकेँ बच्चेसँ दोस्ती, तँए धियो-पुता भेलोपर दुनूक बीच रउए-रउ चलैत। सरूपकेँ दरबज्जापर नै देखि बुचाइ हाक पाड़ैए लगल-
“दोस छेँ रौ, रौ दोस।”
अँगनाक दछिनबरिया ओसारपर बैसि सरूप दारूक बोतलक मुन्ना खोलैत रहए। बुचाइक अवाज सुनि, जवाब देलकै-
“दोस रौ, आ-आ। अँगने आ।”
घरक कोनचर लग अबिते बुचाइ सरूपक घरवालीकेँ देखि बाजल-
“दोस रौ, दोसतीनीक थुथुन बड़ लटकल देखै छियौ। रतुका झगड़ा अखनि तक फड़िएलौहेँ नै रौ। हम तँ रतुका झगड़ा रातिएमे उठा-पटक कऽ फड़िया लइ छी आ तूँ अखनि तक रखनइ छेँ।”
बुचाइक बात सुनि सरूप-
“धुर-बूड़ि, सभ दिन एक्के रंग रहि गेलेँ। कहियो तोरा बजैक ठेकान नै हेतौ।”
कहि पत्नीकेँ कहलक-
“एकटा गिलास नेने आउ?”
एकटा गिलास आनि पत्नी सरूपक आगूमे रखलक। दुनू गोटे एक-एक गिलास दारू पीलक। बोतलकेँ डोला कऽ देखि सरूप फेर दुनू गिलासमे ढारलक। तैबीच बुचाइ बाजल-
“एक गिलास दोसतीनीओकेँ दहुन?”
बुचाइक बात सुनि सरूपक पत्नी कला बाजलि-
“हम नै गाएक गोत पीबै छी।”
बुचाइ-
“कनी पी कऽ देखियौ जे केहेन ताउ चढै़ए।”
सरूप-
“भोरे-भोर दोस किम्हर एलेँ?”
जेबीसँ पाँच हजार रूपैआक गड्डी निकालि बुचाइ सरूपक आगूमे रखैत बाजल-
“ले, ई तोहर हिस्सा छियौ। गाममे दूटा मोकिर फँसलौहेँ। तँए सेरिया कऽ दुनूकेँ सिखबैक छौ। एकटाकेँ हम संग देबै आ दोसरकेँ तूँ दही। जहिना धिया-पुता दूटा मुसरीकेँ नंागड़ि पकड़ि लड़बैए तहिना दुनू गोटे दुनूकेँ लड़ा।”
सरूपक आगूमे रूपैआ देखि कलाक मुहसँ हँसी निकलल। हँसी देखि बुचाइ बाजल-
“एकटा बात बुझै छिऐ दोसतीनी, लछमी दुइएटा होइए। एकटा घरवाली आ दोसर रूपैआ। दोस, तोहर भाग बड़ जोरगर छौ। किएक तँ दुनू तोरा लगेमे छौ।”
बुचाइक बात सुनि कला पाछू दिस मुँह घुमा लेलक। कलाकेँ पाछू मुहेँ घुरल देखि बुचाइ कहलक-
“मुँह घुमौने नै हएत दोसतीनी। अहीमे सँ रूपैआ लिअ आ दोकानसँ अंडा नेने आउ। भुजल चूड़ा आ अंडाक कोफ्ता खुआउ।”
एकटा पचसटकही लऽ कला अंडा आनए दोकान विदा भेल। खाली अँगना देखि बुचाइ सरूपकेँ फुसफुसाइत कहलक-
“दोस, दूटा जुएलहा चोर गाम एलौहेँ। दुनू जेहने `चोर' तेहने `लोभी'। दुनू अपन-अपन घराड़ी नपाैत। दुनूकेँ अढ़ाइ-अढ़ाइ कट्ठा जमीन छै। जे खतिआनी छिऐ। किएक तँ दुनू एक्के वंशक छी। एक पुरखियाह अछि तँए दोसर-तेसर नै छै। दुनू चाहैए जे हमरा तीन कट्ठा हुअए तँ हमरा तीन कट्ठा हुअए। दुनूकेँ पाइक गरमी छै, तँए एक-दोसरकेँ निच्चाँ देखबै चाहैए। गामक लोक तँ दुनूक नजरिमे बोन झाँखुर छी। से थोड़े हुअए देबै। पाइओ खा जेबै आ सुपत-सुपत बँटबरो करा देबै।”
कनीकाल गुम्म रहि सरूप बाजल-
“आँइ रौ दोस, अपने सभ कोन नीक लोक छेँ रौ। भरि दिन झूठ-फूस बजै छी, ताड़ी-दारू पीबै छी, तहन नीक केना भेलौं रौ।”
बुचाइ-
“धूर बूड़ि, तोरा निशाँ चढ़ि गेलौ, तँए नै बुझै छीही। तोहीं कह जे गाममे कोनो जातिक लोक किए ने हुअए मुदा जहन मरैए तँ कठिआरी जाइ छिऐ की नै? गरीबसँ गरीब लोक किए ने हुअए, कियो बिनु कफने जराैल गेल हेन? अपना हाथमे जँ पाइ नहियोँ रहल तँ दू-चारि गोटेसँ मांगि-चांगि पूरा दइ छिऐ। तेसर सालक गप मन छौ की नै। देखने रही किने जे मखनाक गाए बाढ़िमे भँसल जाइत रहै तँ भरि छाती पानिमे सँ पकड़ि अनलौं। मोतिया बेटीक बिआह कोन पेंचपर करा देलिऐ से बिसरि गेलही। खंजनमा-डोमक घरमे जे आगि लगल रहै तँ देखने रही की नै जे अपन घैलची परक घैल लऽ कऽ सभसँ पहिने आगि मिझबैले गेल रहिऐ। हमरा देखलक तहन पाछूसँ सभ गेल। जइकेँ चलैत माए केते दिन तक गरियबैत रहल जे तहूँ छुबा गेलेँ आ घैलो छुबा गेल। आँइ रौ, गारिओ-फज्झति सुनि कऽ जे सेवा करै छी उ धरम नै भेल रौ।”
मुड़ी डोलबैत सरूप-
“हँ, से तँ ठीके कहै छेँ।”
बुचाइ-
“हम श्रीकान्तकक्काक पछ लऽ कऽ रहब आ तूँ मुकुन्दकाकाकेँ संग दहुन। जहिना इलेक्शनमे परचार करैक, आॅफिस चलबैक, चाह-पानक खर्च, लाउडस्पीकर आ सवारीक खर्च, बूथपर दसटा कार्यकर्ता रखैक खर्च, एजेंटक खर्च, नेता सबहक सुआगत लेल मेहराओ बनबैक खर्च नेतासँ लइ छिऐ तहिना अखनिसँ जाबे तक नापी हेतै ताबे तकक खरचा दुनू गोटेसँ दुनू गोटे लेब। हेतै तँ उचिते मुदा ठकसँ ठकब कोनो पाप थोड़े छी।”
सरूप-
“केना-केना पाइ लेबही से तँ प्लानिंग कऽ लेमे किने?”
बुचाइ-
“घबड़ाइ छँए किए, इलेक्शनोसँ बेसी लेबै। अमीनक घूस, पंचक घूस, चौक-चौराहाक चाह-पान, गाँजा-भाँग, ताड़ी-दारूक, लठैतक, केते कहबौ। जेना-जेना काज अबैत जेत्तै तेना-तेना टनैत जेबै। अखनि जे आएल हेन ओ सगुन छी। साँझमे जहन खूब अन्हार तेसरि साँझ भऽ जेत्तै तहन चलिहेँ। तोरा-दुनू गोटेकेँ मुँह-मिलानी करा देबौ। चौकपर दूटा चाहक दोकान छेबे करै, एकटा पर साँझ-भिनसर तूँ बैसिहेँ आ एकटा पर हम बैसब। तूँ मुकुन्दजी दिससँ बजिहेँ जे हुनका तीन कट्ठा घराड़ी छन्हि आ दोसरपर हम बैसि बाजब। मुदा एकटा बात मन रखिहेँ जे जहन श्रीकान्तकाका चौकपर आबथि, तहन अपने दिससँ चाह-पान खुआ, हुनके बात बजिहेँ आ जहन मुकुन्दकाका औता तँ हमहूँ बाजब। जइसँ हुनका सभकेँ हेतनि जे सौंसे गौआँ हमरे दिस अछि। अखनि तँ गौआँ सभकेँ चाहे-पान, गाँजा, ताड़ी पइर लगतै मुदा नापी दिन पुड़ी-जिलेबी जलखै आ मासु-भात भोजन करा देबै।”
सरूप-
“बड़बढ़ियाँ प्लानिंग छौ।”
बुचाइ-
“हम श्रीकान्तकाका दिससँ खुशीलाल अमीनकेँ ठीक केलौं हेन, तूँ मुकुन्दकाका दिससँ किसुनदेव अमीनकेँ ठीक करिहेँ। दुनू अमीन तँ दुनू पार्टीक हएत किने मुदा मध्यस्त अमीन तँ सेहो चाही। तइले रामचन्द्र भायकेँ पकड़ि लेब। तहिना गामक लोक तँ दुनू दिससँ बँटाएल रहत किने मुदा एक्कोटा तँ तेहल्ला पंच चाही। तइले गुरुकाकाकेँ पकड़ि लेब। जखने गुरुकाका पंच आ रामचन्द्र भाय अमीन रहता तखने एक्को तिल जमीन एम्हर-ओम्हर थोड़े हएत।”
दोसर दिन दुनू गोटे -बुचाइओ आ सरूपो- गुरुकाका लग पहुँचल। गुरुकाका दलानेपर रहथि। दुनू गोटे प्रणाम कऽ बैसल। दुनू गोटेकेँ देखि गुरुकाका पुछलखिन-
“की बात छिऐ हौ बुचाइ? दुनू भजारकेँ संगे देखै छिअ?”
बुचाइ-
“अहीं लग तँ एलौहेँ काका। श्रीकान्तोकाका आ मुकुन्दोकाका घराड़ी नपौता। तहीमे अपनो रहबै।”
गुरुकाका-
“की करता ओ सभ घराड़ी नपा कऽ। केहेन बढ़ियाँ तँ धिया-पुता सभ खेलाइए।”
सरूप-
“रिटायर केला पछाति गामेमे रहता। नोकरीओ लगिचाएले छन्हि। तँए अखने नपा कऽ घरमे हाथ लगौता।”
गुरुकाका-
“सुनै छी जे दुनू गोटे शहरेमे घर बनौने छथि, तहन गाममे बना कऽ की करता। हुनका सभकेँ गाममे थोड़े बास हेतनि। जिनगी भरि तँ बड़का-बड़का होटल देखलखिन, नीक रोडपर नीक सवारीमे चललथि, दामी-दामी वेश्यालय देखलनि, से सभ गाममे थोड़े भेटतनि। अनेरे गाममे आबि कऽ किए थाल-कादोमे चलता आ मच्छर कटौता।”
गुरुक्काक बात सुनि लपकि कऽ बुचाइ बाजए लगल-
“से नै बुझलिऐ काका, दुनू गोटे भारी चोट खा कऽ चोटाएल छथि। तँए गाम दिस झुकला।”
“से की?”
अकचकाइत गुरुकाका पुछलकनि।
बुचाइ कहए लगलनि-
“तेसर सालक घटना छिऐ। श्रीकान्तक्काक पत्नी ड्राइवरकेँ संग केने बजार गेली। बजारसँ समान कीनि जहन घुमली तँ दोसर गाड़ी सेहो पछुअबैत रहनि। जहन फाँक-पाँतरमे गाड़ी पहुँचलनि तँ पछिला गाड़ी आगू आबि रोकि देलकनि। गाड़ीसँ चारि गोटे उतरि हिनका गाड़ीमे बैसि ड्राइवरकेँ दोसर रस्तासँ गाड़ी बढ़बैले कहलक। वेचारा की करैत। बढ़ल। थोड़े दूर गेलापर गाड़ी रोकि, काकीकेँ उतारि ड्राइवरकेँ कहलकै, मालिककेँ जा कऽ कहियनु जे पाँच लाख रूपैआ नेने आबथि आ पत्नीकेँ लऽ जाथि। दू घंटाक समए दइ छिअ।”
ड्राइवर विदा भेल। एम्हर काकीकेँ चारि-पाँच ठूसी मुँहमे लगा देलकनि। जइसँ अगिला चारिटा दाँतो टूटि गेलनि। ठोह फाड़ि कऽ कानए लगली। कनिते काल मोबाइल दऽ कहलकनि जे पतिकेँ कहियनु जे जल्दी रूपैआ लऽ कऽ आउ नै तँ हम नै बँचब। ताबे ड्राइवरो पहुँच कऽ कहलकनि। अपना हाथमे दुइए लाख रूपैआ छेलनि, जे हालक आमदनी रहनि बाँकी रूपैआ सभ बैंकमे रहनि। वएह दुनू लाख रूपैआ लऽ कऽ गेला आ पएर-दाढ़ी पकड़ि कऽ पत्नीकेँ छोड़ा अनलनि।”
बुचाइक बात सुनि ठहाका मारि हँसि गुरुकाका-
“मुकुन्द किए औता?”
मुस्की दैत बुचाइ-
“हुनकर तँ आरो अजीव बात छन्हि। एक दिन एकटा ठीकेदारक पार्टी चललै। जेते बड़का-बड़का हाकिम आ ठीकेदार सभ छल, सभ रहए। मुकुन्द अपन पुरना गाड़ी छोड़ि नवका गाड़ी, जे बेटाकेँ सासुरमे देने रहनि, लऽ कऽ गेला। जहन पार्टीसँ घूमि कऽ एला तँ पुतोहु कहलकनि- पुतोहुक गाड़ीपर चढ़ैत केहेन लागल?”
ऐ बातक चोट हुनका खूब लगलनि। बेटा-पुतोहुसँ मोह टूटि गेलनि। तँए गामेमे रहता।
बुचाइक बात सुनि गुरुकाका गुम्म भऽ गेला। कनीकाल गुम्म रहि, मोने-मन विचारि कहलखिन-
“गाम तँ गामे छी। शुद्ध मिथिला। भारत। जे स्वर्गोसँ नीक अछि। मुदा सभ गामक अपन-अपन चरित्र आ प्रतिष्ठा छै। जे चरित्र आ प्रतिष्ठा गामक कर्मठ, तिआगी लोकनि बनौने छथि, अपन कठिन मेहनति आ कर्तव्यसँ सजौने छथि। ओकरा जीवित राखब तँ अखुनके लोकक कान्हपर भार अछि किने? नोकरीक जिनगीमे किछु कियो केलनि तइसँ समाजकेँ कोन मतलब। अपना लेल केलनि। समाजक एक अंग होइक नाते हुनको सबहक कान्हपर किछु भार छेलनि जे अखनि धरि नै कऽ सकला। मुदा तैयो जँ समाजमे आबि, समाज रूपी फुलवाड़ीमे फूल लगबए चाहता तँ बढ़ियाँ बात। से तँ लक्षणसँ नै बूझि पड़ैए। समाजमे रहैले समाजक चरित्रक अनुकूल अपन चरित्र बनौता, तखने ने समाजमे अँटाबेश हेतनि। ई तँ नै जे गदहा गेल स्वर्ग तँ छान-पगहा लगले गेलै।”
गुरुक्काक बात सुनि बुचाइओ आ सरूपो पुछलकनि-
“काका, गामक विषएमे हम सभ किछु ने बुझै छी, से कनी बुझा दिअ?”
गुरुकाका-
“अखनि काजक बेर अछि तँए बहुत बात तँ नै कहि सकबह, मुदा जहन बुझैक जिज्ञासा छह तँ दूटा जरूर कहबह। देखहक, गामक पढ़ल-लिखल वा बिनु पढ़ल-लिखल लोक, पेट भरै दुआरे नोकरी करैले बाहर जाइ छथि, नीक बात। मुदा गामकेँ सोलहन्नी नै छोड़ि दथि। अखनि देखै छी जे अमेरिका, इंग्लैडसँ लोक तीन दिनमे गाम आबि सकै छथि। तँए सालमे कम-सँ-कम एक्को बेर, नै तँ हुनको गाम छियनि, केतेको बेर आबि सकै छथि। जइसँ गामक लोक आ खेत-पथार संग सम्बन्ध बनल रहतनि। मुदा से नै कऽ गामकेँ सोलहन्नी छोड़ि, अनतइ घर बना रहए लगै छथि। जे गामक दुर्भाग्य छी। जेकर फल होइए गामक ज्ञान निर्यात भऽ जाइए। जइसँ सूतल गाम सुतले रहि जाइए। संगे गामक बेवहार, कला-संस्कृति सभ टूटि जाइए। रिटायर केला पछाति वा जिनगीक अंतिम अवस्थामे, जँ कियो गाम आबि रहए चाहता तँ हुनका गाम केहेन लगतनि। डेग-डेगपर टक्कर आ बात-बातमे विवाद हेबे करतनि। दोसर बात सुनह, अपना गाममे वैदिकजी भेल छथि। जिनके पोता शुभकान्त छियनि। वेदक प्रकाण्ड विद्वान वैदिक जी। नाओं तँ छेलनि गंगाधर मुदा वैदिकजी नाओंसँ विख्यात भेला। अपनो राजमे आ आनो-आनो राजमे जहन पंडितक बीच शास्त्रार्थ होइ तँ हुनकर जवाब देनिहार कियो ने ठहरैत। अनेको तगमा आ प्रशस्ति पत्र भेटलनि। अखनो परोपट्टाक लोक हुनके नाओंपर अपना गामक नाओं वैदिक जीक गाम बुझैए। हुनके चलाैल अपना गामक पानि छी। पहिने पानिक छुआछूत अपनो गाममे छल, मुदा ओ सभकेँ बैसार करि कऽ बुझा देलखिन जे दुनियाँमे जेते मनुख अछि, सभ मनुख छी, तँए मनुख-मनुखक बीच छुआछूत नै हेबाक चाही। थोपड़ी बजा सभ हुनकर विचारक समर्थन कऽ देलक। ओइ दिनसँ पानिक छुआछूत गामसँ मेटा गेल तहिना दोसर भेल जोगिनदर। भिखारीदासक पक्का चेला। अजीब कला हुनकोमे छेलनि। जहिना नचैमे अगिया-बेताल, तहिना गीत गबैमे। जे पार्ट लऽ कऽ स्टेजपर अबैत, धऽ कऽ झहरा दैत। एहेन बिपटा अखनि धरि कोनो नाचमे नै देखलिऐहेँ। ओकरो परसादे गाममे भिखारीदासक नाच केतेको बेर भेल। जहन भिखारीदासक पार्टी छपरासँ पूब मुहेँ असाम, बंगाल, नेपाल विदा होइ तँ अपने गाममे रूकै। खाली खेनाइ आ इजोतक खर्च गौआँक होइ। तहिना जब तीन-चारि मासमे घुमै तँ फेर अँटकै। तहिना भेल महावीर। वेचारा बड़ गरीब छल। नोकरी करैले कलकत्ता गेल। मुदा नोकरी नै कऽ रिक्शा चलबए लगल। अजीब संस्कार ओकरोमे छेलै। रिक्शो चलबै आ गीतो-कविता बनबै। पहिने तँ लिखल-पढ़ल नै होइ। मुदा अ-आसँ सीखब शुरू केलक। किछुए दिन पछाति लिखबो आ पढ़बो सीखि लेलक। रिक्शापर जहन चलै तँ अपन बनौल गीत गाबए। एक दिन एकटा साहित्य प्रेमी रिक्शापर चढ़ल रहथि आ महावीर रिक्शो चलबै आ गीतो गाबै। उतरै काल कवि पूछि देलखिन। सभ बात महावीर कहलकनि। ओ एकटा कवि गोष्ठीमे आमंत्रित कऽ देलखिन। ओइ गोष्ठीमे पहुँच महावीर तीनटा कविता आ दूटा गीत गौलक। तइ दिनसँ कवि गोष्ठीमे आमंत्रित हुअ लगल। बंगाल सरकार दस हजारक पुरस्कार आ प्रशस्तिपत्रसँ सम्मानित केलकनि। तहिना भेल कारी खलीफा। जेकरा इलाकाक लोक खलीफा मानैत। बड़का-बड़का दंगलमे पहुँच ओ आन-आन जिलाक केतेको खलीफाकेँ पटकलक। ओकरा चलैत गाममे कियो केकरो बहु-बेटीकेँ खराब नजरिसँ नै देखैत। एक बेर एकटा घटना जमीनदारक सिपाही संग घटलै। एक सए लाठी सिपाहीकेँ समाजक बीचमे मारलकै। तही दिनसँ जमीनदार दू बीघा खेत ओहिना दऽ देलकै। एहेन-एहेन पंडित, कलाकारक बनौल गाम छी, तेकरा हम सभ अपना जीबैत केना दुइर कऽ देबै। आइ जँ गाम दुइर हएत तँ अगिला पीढ़ी केकरा गारि पढ़तै। तँए जँ दुनू गोटे मनुख बनि गाममे रहए चाहता तँ बड़बढ़ियाँ, नै तँ गाममे रहने कियो समाज तँ नै बनि जाइत।”
अमानत भेल। कोनो बेसी झमेल रहबे नै करए। पाँच कट्ठा कऽ दू भाग केनाइ। बँटवारा करैत रामचन्द्र अमीन कहलखिन-
“जिनका संदेह हुअए ओ चाहे कड़ीसँ वा फीतासँ वा लग्गीसँ आकि डेगसँ भजारि लिअ।”
Subscribe to: Post Comments (Atom)


c: text/html

text:
समस्तीपुर। 08 जुलाई। एक शिक्षक द्वारा दस बरखक नेका क' बेरहमी सँ पिटबाक मामला सामना आएल अछि। मामला मुफ्फसिल थाना क्षेत्रक कोरबद्धा गाम के अछि, जता एक निजी विद्यालय केँ शिक्षक अरविंद कुमार एक छात्रक बेरहमी सँ पिटाई क' देलनि। गंभीर रूपसँ घायल छात्र क' इलाजक लेल सदर अस्पताल ल' जाएल गेल।
पीड़ित छात्र हरदेव कुमर बतौलनि कि ओ स्कूल म' दू विषय केँ कॉपी ल' गेनाय बिसैर गेल छल। जाहिक कारण शिक्षक हुनकर पिटाई क' देलनि। पीड़ित छात्र केँ पिता रमेश भगत कहलनि कि जखन हरदेव स्कूल स' वापस अएबाक बाद कपड़ा बदलैत छल तखन हुनकर नजैर हरदेव के देह पर पड़ल जाहिके देखि ओ सन्न रही गेला।
पीड़ित छात्र केँ पिता रमेश महतो ऐहिक शिकायत मुफ्फसिल थाना म' केलनि। रमेश आरोपी शिक्षक के खिलाफ एक आवेदन देलनि आओर पुलिस प्रशासन सँ कड़ा कार्रवाई के मांग कएलनि। पुलिस मामला क' गंभीरता सँ लैत कार्रवाई शुरू क' देलनि।

robotstxt: allowed

filter: keep


text:
लड्डु
लड्डु एक प्रकारक मिठाई छी जकरा विभिन्न तरहसँ बनाएल जाएत अछि। ई बेसन, मोतीचूर, गोंद इत्यादि कतेक अलग-अलग चीजसभ सँ तैयार कएल जाएत अछि। भारतके अलावा ई पाकिस्तान मे सेहो बनाएल आर पसन्द कएल जाएत अछि। लड्डू सैंकडो प्रकार के होएत अछि आर बनावल जा सकेट अछि। हर जगह क लडडुसभ क अलग-अलग विशेषता होएत अछि। प्राचीन काल मे लड्डू कोनो भी उत्सव मे भोजन के आयोजन मे विशेष प्रकार क महत्व रखैत छल। अनेक मंदिर मे भगवान के प्रसाद के रूप मे लड्डू मिलैत अछि। सभ मंदिर के लडडु क अलग विशेषता होएत अछि।[१][२]
विषय सूचीसभ
प्रयोजन[सम्पादन करी]
तिरुपतिके लड्डू अपन अलग पहचान रखैत अछि ।
सन्दर्भ सामग्रीसभ[सम्पादन करी]
- ↑ "Sweet shops make hay in Diwali shine", The New Indian Express।
- ↑ Sangeetha Devi Dundoo, "As good as home", The Hindu।
बाह्य जडीसभ[सम्पादन करी]


text:
गंगा नहेलौं
भोरे
सुति उठि दिशा-मैदान दिस बिदा भेलौं, थोड़े आगू बढ़लौं कि सुचीता काकी अँगनेमे बजली-
“गंगा
नहेलौं।”
काकीक
बात सुनि मन ठमकल,
भेल ई जे माघी पुरनिमा काल्हि छिऐ, सौझुका गाड़ी
पकड़ि लोक सिमरिया गंगामे डूम दिअ जाएत तखनि किए काकी एना बाजि रहल छथि। धरतीकेँ
अकास किए कहि रहल छथि। कोनो अरथे ने लागए। मनमे खुटका उठि गेल। फेर भेल जे अनेरे
फिरिशान होइ छी, जखनि काकी सोझहेमे छथि तखनि पुछिए किए ने लेब
जे नीक हएत। अनेरे हाथक चुड़ीले एेनाक कोन काज। किए अपन अनभुआर मनकेँ रगड़ब। रस्तापर
ठाढ़ भेलौं। दछिनबरिया घरक अढ़मे काकी रहथि, हुनकर बात सुनलौं मुदा ने मुँह देखलियनि आने देह, अखनो अढ़ेमे छथि तखनि पुछबनि केना? नै पुछबनि तँ अपन
मन थीर नै हएत। ससरि कऽ आगू बढ़ि काकीक दरबज्जापर पहुँचिते खखसलौं। खखैसिते काकी
बूझि गेली जे भरिसक कियो दरबज्जापर छथि। ऊहो आँगनसँ ससरि दरबज्जापर एली। अबिते मनमे
भेल जे कुशल-समाचारसँ गप शुरू करी, मुदा फेर भेल जे अखनि गंगा
स्नानक समए अछि जँ कहीं अपन स्नानक वृतान्त उठा देलनि आ सुनैत-सुनैत अपने बात बिसरि
जाए तखनि तँ आरो गजपट हएत। केतए गेलौं तँ केतौ ने से भऽ जाएत। एकटा युक्ति फुड़ल। फुड़ल
ई जे जँ आगू भऽ कऽ काकीए पूछि देलनि जे केम्हर एलौं। तखनि अपने सवाल सुढ़िया कऽ पूछि
देबनि। मुदा मनक बात ऊहो बुझती तखने ने, जँ कहीं दोसरे दिस भँसिया गेली तखनि बिना ओतएसँ
पकड़ि अनने बिना पुछबो केना करबनि। ततमतमे ततमताइते रही आकि सुचीता काकी बजली-
“बौआ, भोरे-भोर देखै छिअ?”
अंतमे..................
विस्मित
होइत काकी बजली-
“बौआ, आब बुझै छी जे बुधिमे आगि लगि गेल। पनरह लाख रूपैआ
खर्च करि कऽ बेटीकेँ डाक्टर बनेलौं। समाजक कहबमे मन बौआ गेल जे डाक्टरकेँ डाक्टरसँ
कम योग्य बर केना हएत। तकैत-तकैत तीन साल जे भेल से केकरा कहबै, देह लगा कऽ मारि लेलौं। मुदा एते कीमती बेटीक मोल यएह होइ जे पच्चीस लाखक बिआहो
होए!”
बजैत-बजैत
काकी आँखिक नोर पोछैत बजली-
“परसू बिआहक सभ प्रकिया सम्पन्न भऽ गेल। सात गंगा नहेलो-फल पाबि गेलौं।¦६८६¦
१९ मार्च २०१४


text:
Monday, February 15, 2016
बाबाक लोटा कथाकार- ललन कुमार कामत
ललन कुमार कामतजीक एकटा लघु कथा-
बाबाक लोटा
जेठक दुपहरियाक समए, टहटहाएत रौद, उपर ताकैते ऑंखि चोन्हराइत रहिन। कछुआ बाबा दलानपर काठक खुर्शिपर बैसल छथिन्ह आ गामक उफॉंइट नबतुरिया सभकेँ बिखनि-बिखनिक गारि पैर रहल छिथन्ह। गामक दु-चारिटा छौड़ोसभ मारिते बदमाश छेलैन, कछुआबाबाकेँ देखैते इत्यादि तरहक अमर्यादित बात बाइज ‘झामलाल-बुड़बा घाम किए चुबैछ?’, ‘बाबा झल कटेलहक?’, ‘बाबा ढे़का खसलऽ, ढेका खोंसऽ’, ‘चेशमामे भुड़ छै।’ इत्यादि तरहक बातसँ कछुआबाबाकेँ पिनकाबैत रहैए आ माजा लुटैत रहैए। मजाकक पात्र बनि, कछुआेबाबा, अकट-बकट बाजैत रहै छथिन्ह।
कछुआबाबाक नअ बर्खक पोता, बिरखा सेहो वएह संगतक रिझल-खिझल शैतानक जरि रहिन, बाबाक फुलही लोटामे आगि भरिकेँ अंगनाक ओसािरपर बैस स्कूलक पोसाकमे आइरन करि रहल छल, ताहि समए कछुआबाबाकेँ जोरसँ मैदान लागि गेल। कछुआबाबाक ऑंख कमजोर रहिन, अपन झलफलाइत नजैरसँ लोटा तकैत दुआरि परसँ ऑंगन एलनि, चारू दिशा नजरि घुमेलखिन मुदा कतौ लोटापर नजरि नै पड़ल। कछुआबाबाक आदैत छेलनि अपन जरूरीक चीज-बीत अपने संग राखैक, मुदा बिरखाक शैतानीसँ अवगत छेलैन, हिनका बुझना गेल जे बिरखे हुनक चीत-बीतमे हाथ लगाबैत अछि। घुरि-फिरकेँ बाबाक नजरि बिरखापर अटकल, जे कछुआबाबाक लोटामे आगि भरिकेँ कपराक आइरन करैत रहिन। बाबा चिकैरकेँ पुछलखिन-
“के छी बिरखाऽऽ? एऽइह बाजे किए नै छै, छिनरीक सॉंए, मँुहक मालगुजारी लागैछौ?”
बिरखा उचैककेँ बाजल-
“की भेलऽ हौ? देखै नै छहक, काम करैछी? सदिखन बड़-बड़, चड़-चड़ करैत रहैत अछि।”
कछुआबाबा-
“ऊँऽ हँ! बोलीमे तेना एकोरति लैशे नै अछि। पुछै छियौ हमर लोटा देखलीहीं केतौ?”
बिरखा लोटा परसँ हाथ ढ़ील्ला करैत बाजल-
“कोए तोहर लोटा खेने नै जाइ छऽ। रूकि जा कनीए कला भऽ गेलै।”
खिसियाएल कछुआबाबा छड़ी उपर तानि जोड़सँ बाजलखिन-
“देखै छिही ठेंगा, ठॉंएसिन माथपर बजारि देबो? सब खेल-बेल तोहर बाहर करि देबो। हमरा पेखाना जोड़सँ लागल अछि आ तूँ मजाक करै छी?”
बिरखाक पोसाकक आइरन पुरा नै भेल रहिन मुदा इहो बुझैत रहिन जे आब लोटा नै देब तँ मारि खाए परत। बिरखा अपन अंगाक आइरन केनाइ छाेरि, भरल लोटा आगि बाबाक हाथमे धराए देलक।
“लाए, तोहर प्राण किए छुटल जाए छऽ?”
एक दिश जेठक तपैत गर्मी, तैपरसँ आगिसँ भरल लोटा, बाबाक हाथमे परैते सटसीन बैस गेल। कछुआबाबा जोरसँ हाथ झमारैत लोटा फेकलखिन, आ धुँसि सीन जमीनपर खसल, छरपटाए लागल। कछुआबाबाक चेशमा हाइ पाबरक रहिन सेहो ऑंखिसँ फेका गेल आ दू टुकरी भऽ गेल।
पाकल हाथक लहैर आ तमशएल मन, कछुआबाबा छड़ी उठा दौरल बारैले, मुदा बिरखा माथपर पैर लेने नऽ दू एगारह भऽ गेल। कछुआबाबा घोलाइत रहल। कनीए समेक पछाति बाबाक मन हलुक भेल, तब मैदान कैर एलनि, हाथ-मुँह धोए, दलानक नींचा दरबज्जापर छहारिमे बैसल रहिन। तखैने घुटरा, मनुआ आ मखना आएल आ कछुआबाबाक मजाक उड़ाबे लागल...
घुटरा- “चेश्मा कि भेलह बाबा हौ?”
कछुआबाबा-
“चेश्माकेँ खेलकै हँ बिरखा, ई छौरा हमरा जिए नै देत! सभ पराणी मारैमे लागल अछि।”
मनुआ- “बाबा, धोतीमे कि लागल छऽ हौ? खोखना बाजैत रहै, जे कछुआबाबा कपड़े-बस्त्रमे पैखाना कऽ देलकै!”
ई बात सुनैते मातैर कछुआबाबा तमताए उठल आ माइए-बहिने उकटे लागल। इहो चारूगाोटे इएह चाहैत रहिन जे बुढबा गैर दिए आ सभगोटे माजा लुटी। तखैने मखनाकेँ एकटा अटपटाएल बात फुराएल आ कछुआबाबाक पछारि जाएकेँ जोड़सँ बाजल-
“भागऽ बाबा भागऽ, पाछामे नेंगड़ा सड़हा आबि रहल छ!”
घुटरा, मनुआ सेहो हँ मे हँ मिलाबैत बाइज उठल-
“हँ हौ बाबा भागऽ, फैर हेऽ हुरर्रऽ हुरर्रऽ हे!”
कछुआबाबाकेँ बुझना गेल साइत ठीके सढहा आइब गेल, हाथमे लोटा उठेलक आ भॉंजे लागल। कछुआबाबा- “तुहेसभ सढहाकेँ रेबाने एलँ कतौ सँ। फैर हेऽ भागले कि नै? हुल्लेऽ... हुल्लेऽ...”
मखना कछुआबाबाक पछा जाएकेँ जोड़सँ चिकैर बाजल-
“बाबा तोरे पाछारिमे छऽ हौ! भागऽ नऽ!”
कछुआबाबा पछा उलटिकेँ फुलहीक लोटा जोड़सँ फेकलक... लोटा सिधा मखनाक मँुहपर जाए थप्पसिन लागल, धुस्सऽ सिन मखना जमीनपर खसल आ तिलमिलाए लागल। मखनाकेँ ऑंखिक आगु अन्हार भऽ गेल आ अधरातिक तारा देखाए लागल। गामक आरो किछु लोकसभ जमा भेल अा बाजे लागल-
“नीके भेलौ तोरा सभक संग। जे किओ बुढ-पुरानसँ मसखड़ी करत तकरा मजाकमे एहने सुजाक हेबक चाही।”
Subscribe to: Post Comments (Atom)


text:
लोकल सँ ग्लोबल होएबाक क्रम मे हमरा लोकनि अपन जड़ि सँ इतर भ' रहल छी। कोढ़ी सँ भकराड़ होइत ई प्रवृति हमरा सभक लोक संस्कृति केँ ठुट्ठ केने जा रहल अछि आ एकटा अन्हर-जाली पहिर हम सभ एहि बिद्दति केँ अबडेर रहल छी। एहि आयातीत भेड़िया-धसानक क्रमिक परित्याग आवश्यक भ' गेल अछि। किछु एहने खसताएल काल -समय पर मैथिलीक नवतुरिया विचारक 'विकाश वत्सनाभ' खरोसा-पुछारी करैत अपन विचारक मादे एहि व्रणपर तूर साटि रहलाह अछि। अस्तु पढ़ल जाय।
आइ दिल्ली सँ दरिभंगा धरि होली गदमिसान मचौने अछि। सभ अपन-अपन ड्राइंग रूम सँ फेसबुक केँ सेल्फ़ियाइन करबा पर बिर्त भेल छथि। हमरो मोन मे गमैया फगुआक सुरता हलफी मारि रहल अछि। ओ फगुआ जे माघी पंचमी सँ नहु-नहु पनुघैत, तरे-तरे जुआन होइत माघी पूर्णिमाक दिन अपन सम्पूर्ण शौष्ठव मे आबि चैत कृष्ण द्वितीया धरि बलधकेल चलैत भखरि जाइत रहै (फागुन मे हम फगुआ खेलब ,चैत खेलब बलजोरी)। फगुआ भखरि जाइ मुदा मिजाज बहुत दिन धरि ओहने रंगीन बनल रहय। एहि फगुआ मे पुबरिया बाध मे सम्मत जड़ाओल जाइ। गामक सभ तुरक लोक संगोड़ भ' एकहि रंग मे सना जाइ। दलान पर ड्राम मे भाँग घोड़ाइ। कीर्तनिया मण्डली घुमि-घुमि जोगीरा गबै। की नवतुरिया आ की बूढ़।सभ सिनेहक रंग सँ सराबोर। सभक मिजाज मे फगुआ अनघोल करै। लोक कंठ मे एकटा तरन्नुम बैसि जाइ -'भरि फागुन बुढ़बा देवर लागे'।
से की आब ओ फगुआ रहलै ? कहाँ रहलै ओ जोगीरा गबैत पुबारि टोलक कीर्तनिया मंडली,हारमोनियम गनगनबैत व्यास जी आ डंफा पर चोट मारैत बूझो मंडल । कहाँ गेलै बौआ बाबाक ओ भाँगक बोरा । लगैया जेना फगुआ घरघुसना भ' गेलैक अछि। आब तँ बबुआन सभ बहराइतो नहि छथिन । भाँग केँ उपजा सेहो तेरहे बाइस आ उपर सँ सरकारी फरमान। छौंड़ी सभ ब्यूटी-कॉन्शस आ भाउज सभ परदेशिया। फगुआ की हेतैक कपाड़। आब तँ बुझु जे "छल-छल कयलहुँ पूआ पकौलहुँ, सेहो पूआ खाय ने पौलहुँ"
कहियो जमना रहै जे फगुआक एकटा गजबे उत्साह रहल करै लोक मे। से लोके की प्रकृति पर्यन्त बुझाइ जेना एहि उत्सव विशेषक प्रतीक्षा मे अकुलायल अछि। मास भरिक जोगाओल कैंचा सँ जे रंग बेसाही सेहो छुछुआओन पड़य आ तखन अपन संगतुरिया सभ सँ आओर जोगार करी। आब रंग तँ गेल निखत्तर जे दू-चारि पुड़िया अबीर कीनब सेहो नहि खपत। ड्यूड टाइप लड़िका सभ फोटोशॉप सँ होली खेला इंस्टा आ स्नैपचैट मे बीजी आ ताहि पर लव इमोजी लुटएबा मे बेहाल लैड़िकी सभ। जँ रंगक आवेश करबैन तँ कहती - हे यु क्नोव ,माय स्किन इज कलर सेंसेटिव,प्लीज डोंट पुट कलर। तखन तँ आब फगुआक असली टेक ननकिरबूये सभ रखने अछि। मातल रहैत अछि फुँछकारी किनबा मे ,टोपी जोगेबा,एक दोसरक हुलिया बिगारय मे, ओसारा सँ दलान धरि धमगज्जर मचेबा मे। मालपुआ की माउंस लेल घौना पसार मे।
फगुआक यूनिवर्सल भाँग केँ एलिट क्लास आब चिप एल्कोहलक श्रेणी मे रखैत रिजेक्ट केने छथि । हुनका लोकनि केँ इम्पोर्टेड बोडका केँ चुस्की सँ बेसी स्फूर्ति अबैत छनि। गामक जोगीरा ऑफ बिट लगैत छनि आ तखन गाँजा-माजा-बाजा केँ संग बॉब मार्ले आ बोहेमिया केँ सुनैत एग्जोटिक फील करैत छथि। पंडित रविशंकरक आर्ट ऑफ़ लिविंग सँ अपना केँ सॉफिस्टिकेटेड बनबैत छथि आ तखन अपन विद्वताक धाह सँ बेहाल ए.सी हाल मे बैसल भखरैत लोक संस्कृति पर राउंड टेबल कॉन्फ्रेंस करैत छथि। सभटा गोलमाल भ' जाइत अछि।


text:
भवनाथ-वेदमती चौधरी कॉलेज ऑफ एजुकेशन स होएत शुरुआत
पटना । बिहार क पहिल निजी विश्वविद्यालय मधुबनी मे खुलत। एहि संभावना कए बिहार क राज्यपाल डीवाई पाटिल पुष्ट क देलथि अछि। राज्य सरकार राज्य मे निजी विश्वविद्यालय खोलबा संबंधी विधेयक कए पास क देलक अछि। विधेयक राजभवन मे मंजूरी लेल गेल अछि। सरकारक एहि फैसलाक बाद इ चर्च क विषय छल जे राज्यक पहिल निजी विश्वविद्यालय कोन ठाम खुलत। एहन मे राज्यपालक इशारा स साफ भ गेल जे बसैठ चानपुरा निवासी संत कुमार चौधरी ओ पहिल व्यक्ति हेताह जे बिहार मे निजी विश्वविद्यालय खोलताह। राजस्थान में सक्रिय शंकर ग्रुप आफ एजुकेशन बहुत दिन स मिथिला मे निवेशक प्रयास क रहल छल। प्राइवेट यूनिवर्सिटी कए मंजूरी भेटलाक बाद शंकर ग्रुप मधुबनी मे विश्वविद्यालय स्थापित करबा लेल गंभीर प्रयास शुरू केलक। मधुबनी ओकर शुरू स प्रिय जगह रहल अछि। कारण साफ अछि जे शंकर ग्रुप क संस्थापक संत कुमार चौधरी मधुबनी क बसैठ चानपुरा क रहनिहार छथि। योग गुरु धरेंद्र ब्रहमचारी क गाम बसैठ चानपुरा एक बेर फेर एहि कारण स चर्चा मे आबि गेल अछि। श्री चौधरी जयपुर आ ओकर आसपास कईटा इंजीनियरिंग आ मैनेजमेंट कालेज क स्थापना केने छथि, मुदा मधुबनी मे विश्वविद्यालय खोलब हुनक सपना अछि। श्री चौधरी कए पिछला साल राष्ट्रपति प्रणब मुखर्जी शिक्षा क क्षेत्र मे योगदान लेल दिनकर पुरस्कार स सम्मानित केने छलाह। ज्ञात हो जे संत कुमार चौधरी मधुबनी मे विश्वविद्यालय स पूर्व भवनाथ-वेदमती चौधरी कॉलेज ऑफ एजुकेशन खोलबाक काज शुरू क चुकल छथि पूर्व राष्ट्रपति प्रतिभा देवी सिंह पाटिल राष्ट्रपति भवन क दरबार हॉल मे मधुबनी स्थित भवनाथ-वेदमती चौधरी कॉलेज ऑफ एजुकेशन क सांकेतिक शिलान्यास केने छलीह। महामहिम एकर संगहि चानपुरा (मधुबनी) स्थित कृषि विज्ञान केन्द्र क नव निर्मित प्रशासनिक आ प्रशिक्षण भवन क सेहो सांकेतिक उदघाटन केने छलीह। एहि अवसर पर स्व. भवनाथ चौधरी क प्रतिमाक अनावरण सेहो महामहिम राष्ट्रपति क हाथ स भेल छल। एसके चौधरी शिक्षा न्यास क अध्यक्ष संत कुमार चौधरी क कहब अछि जे अहाँ सभहक सहयोग स न्यास दिनोदिन शिक्षा क क्षेत्र मे प्रगति क रहल अछि। चौधरी जानकारी दैत कहला जे ट्रस्ट दिस स देश क विभिन्न हिस्सा मे 47टा शिक्षण संस्था कार्यरत अछि। एहि मे इंजीनियरिंग, प्रबंधन आ सामान्य शैक्षणिक संस्थान शामिल अछि। जल्द एकर संख्या सौ पार भ जाएत। शंकरा ग्रुप आफ एजुकेशनक चेयरमैन कहला जे बिहार मे बीएड शिक्षक लेल कालेजक अभाव कए देखैत भवनाथ वेदमती चैधरी बीएड कालेज कए एहि सत्र स शुरू करबाक लेल तेज गति स काज कैल जा रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Friday, October 18, 2013
(55) कर्ज
कर्ज
जमीन निलामीक नोटिश पाबि बरिसलालक सभ आशा ओहिना झड़ए लगल जहिना वसन्तसँ पूर्व गाछक पतझर होइत वा फलसँ पहिने फूल झड़ए लगैत। हलसैत जिनगीक आशा देखि बरिसलाल खेती लेल, बैंकसँ कर्ज लऽ बोरिंग-दमकल करौलक। मुदा समैपर कर्ज अदा नै कए पाबि, जइले कर्ज लेलक सएह हाथसँ निकलैत देखि सोगसँ सोगाएल अखड़े चौकीपर पेटकान दऽ मने-मन सोचैत जे की करैत की भेल। साैनक मेघ जकाँ दुनू आँखि नोरसँ ढबढबाएल।
बीसम शताब्दीक आठम दशकमे हरित-क्रान्तिक हवा घुसकैत-घुसकैत गाम धरि पहुँचल। नव हवाक सुगंध नाके-नाक खेत-खड़िहाँनमे पहुँचल। गामक किसानक सीमांकन शुरू भेल। ओना सीमांक नाम-मात्रेक भेल मुदा भेल तँ। नाम-मात्र एे लेल जे सैद्धान्तिक रूपमे तँ सीमांकनक रूप रेखाा तैयार भेल मुदा जमीनक ओझरी कँटहा बाँस जकाँ ओझराएल। कड़चीसँ बेसी काँट। एक-एक कड़चीमे सएओ काँट। सोरगर-मोटगर पाकल देखि भलहिंं आरीसँ जड़ि काटि दियौ मुदा झोझसँ निकालब तँ असान नै। जइसँ बेवहारिक पक्ष कमजोर पड़ल।
चारि श्रेणीक अन्तर्गत किसानकेँ रखल गेलनि। ढाइ एकड़सँ निच्चाँ एक श्रेणी, चारि एकड़सँ निच्चाँ दोसर श्रेणी, दससँ निच्चाँ तेसर आ तइसँ ऊपर चारिम। निचला किसान लेल सरकारी खजाना खूगल। रंग-रंगक प्रोत्साहनक घोषणा भेल। सरकारी घोषणा, तँए सभले भेल। मुदा बैंकक माध्यमसँ भेटत। जइ माध्यमसँ भेटत सएह नगण्य। एक दिस फौज जकाँ किसान दोसर दिस जैठामसँ भेटत, सएह नै। मुदा तैयो गोटि पंगरा तँ छेलैहे। सरकारी सुविधा सब्सिडीक रूपमे भेटत। तेकर कार्यालय भिन्न बनल। किसानक बीच प्रोत्साहनक घोषणासँ नव जागरणक संचार भेल। गाम-गाममे भी.एल. डब्लूक माध्यमसँ काजक सूत्र तैयार भेल। आने किसान जकाँ पाँचम किसान बरिसलालोक डेग बढ़ल। एक-तिहाइ सब्सिडी सुनि केना ने बढ़ैत। जखने किसानक हाथ पानि आैत तखने चौमसिआ खेती बारहमसिआ बनि जाएत। जखने बारहमसिआ बनत तखने ने किसान डारि-डारि झूला लगा बरहमासा गाैत। नै तँ छह मासे, चौमासे ने गाैत। जे चौमास किसानक बखारी छी, तेहीमे ने भाँग-धुथुर उपजैए!
वस्तुगत काज तँ नै मुदा चौरीसँ चौमास धरिक, चारि गुणा उपजाक नक्शा तँ किसानक मनमे बनबे कएल। बीघा-एकड़क हिसाब भलहिंं अखनो धरि नै फड़ियाएल मुदा-एकड़-हेक्टेयर तँ आबिए गेल। किछु एनए किछु ओनए कऽ किसान हिसाब तँ बैसाइए लेलक।
अखनि धरिक जे छोट आ मध्यम किसान महाजनीक कर्जमे डूमल छल ओइमे पूजीपतिक प्रवेशक दुआर खूगल। कम सूदिक बात तँ आएल मुदा छह मास पछाति सूदि-मूरि बनि जाइत से एबे ने कएल। अखनि धरि सूदिक-सूदि प्रथा नै छल से आएल। भलहिंं केतौ महाजन सप्पत खा केकरो घराड़ी लऽ लेने होइ आकि केतौ सप्पत खा कर्जा डूमल होइ, ई अलग बात। आजुक दहेज ओते भारी नै छल जेते माए-बापक सराध। ओना दहेजोक जड़ि मजगूत बनि रहल छल, किएक तँ शहरक आमदनी गाम दिस आबए लगल छल।
गाममे छोट -सीमान्त-माध्यम- पैघ लगा किसानोक संख्या बेसी मुदा बोनिहारक संख्यासँ कम अछि। ओना सभ गामक रूपो-रेखा एक रंग नहियेँ अछि। कोनो गाम एहेन जइमे पाँच प्रतिशतसँ कम जनसंख्या नवे-पनचानबे प्रतिशत जमीन पकड़ने, तँ कोनो गाम एहेन जइमे दस पनरह-प्रतिशतक अंतर। एहनो किसान जिनका अपन जमीनक अता-पता नै बूझल तँ एहनो किसान जे अपने सबतूर मिलि खेती करैत। तइ संग एहनो जे खेतक आड़िपर पहुँच जूति-भाँति तँ लगबैत मुदा अपने हाथे किछु नै करैत। गाछी-खरहोरि, बँसवाड़ि, घराड़ी लगा बरिसलालकेँ पाँच बीघा जमीन। दू बीघा बेख-बुनियादिमे फँसल बाँकी तीन बीघा जोतसीम। एकटा बड़द रखने। सफटैती कऽ खेती करैत। ओहू तीन बीघा जोतसीम जमीनमे तीन मेल। पनरह कट्ठा चौरीमे मलगुजारीक संग लगतो साले-साल डुमैत। मुदा छोड़िओ केना देत, आखिर खेत तँ खेत छी। रौदी भेने ओहीमे ने उपजा होइ छै। बाँकी सवा दू बीघा मध्यमसँ भीठ धरि। दसो कट्ठा भीठमे मरूआ, भदै-गदैरक संग कुरथी-तेबखा होइत। गहुमक खेती तँ आबि गेल मुदा खेती लेल पानि चाही। पटबैक साधन पोखरि, जइसँ करीनसँ किछु अगल-बगलक खेती होइत। लोकक बीच ने पढ़बै-लिखबैक जिज्ञासा रहै आ ने सुविधा। गनल-गूथल विद्यालय-महाविद्यालय। बरिसलालो दुनू बेटाकेँ गामक स्कूल धरि पढ़ा खेतीए काजमे लगौने। मिथिलाक किसान खेतक ओहन प्रेमी बनल रहला जेहेन पतिव्रता नारी जे बाल विधव होइतो प्रतिष्ठाकेँ कमलक माला बना गरदनिमे लटका हँसि रहली अछि! तहिना किसानो! जौं से नै रहल छथि तँ भागि-पड़ा अर्थशास्त्री बनि किए अपन खेत-पथारकेँ सम्पति नै बूझि प्रतिष्ठाक वस्तु बूझि रहल छथि? की ओहिना खेतीकेँ उत्तम आ नोकरीकेँ मध्यमक विचार देलनि। जौं एकरा मुहावरा-कहावत बना देखब तँ मिथिलाक चिन्तनधारा धरि नै पहुँच पाएब! जैठाम खेतकेँ अपन अधिकारक वस्तु बूझि अपना हाथक हथिहार बना अपन स्वतंत्रताकेँ अक्षुण्य रखैक विचार सेहो देलनि। ई तँ अपन-अपन विचार होइ छै जे कियो हथियारकेँ बम-बारूद बुझैत तँ कियो हाथक यार माने प्रेमी बूझि विचारक बाट बनबैक विचार बेक्त करैत। तहिना अस्त्र–शस्त्र सेहो अछि।
मध्यम किसान वा लघु किसानक जीबैक जिनगी ब्लौटिंग पेपर सदृश बनि गेल छन्हि जेकरामे लालो रोशनाइ सोंखैक शक्ति छै आ करियो रोशनाइक। बाढ़ि-रौदी एकैसम शताब्दीक ऊपज नै अदौसँ रहल अछि। भलहिंं कहि सकै छी जे धार-धूड़क बान्ह-छान्ह दुआरे हुअ लगल अछि, भऽ सकै छै केतौ-होइत हेतै, मुदा प्रश्न धारेक पानिक नै अछि। तहिना रौदीओ रहल अछि। धारोक कटनी-खोंटनी कम नै अछि। मिथिलांचलमे कोसी-कमला तेखार कऽ दुब्बरसँ धोधिगर धरि अछि। पानिक एक साधन भेल, दोसर बर्खा भेल। ओहन-ओहन बर्खा होइत रहल अछि जे पनरह दिन हथियाक बर्खाक ओरियान कऽ कऽ पूर्वज रखै छला। हथिया मात्र एक नै जेकरा बर्खा ऋृतुक अंतिम नक्षत्र कहि टारि देब। ओना पानिक कोनो ठेकान नै, माघोमे पाथर खसि उपजल उपजाकेँ नाश करैत रहल अछि। अंतिमक जनम ताधरि नै होइत जाधरि आदि नै होइत बर्खा ऋृतुक आदि आद्रा छी। तँए “आदि आद्रा अंत हस्त” ई भेल बर्खाक आँट-पेट। पूर्वज सभ स्पष्ट विचार देने छथि जे बर्खाक कोनो बिसवास नै, केते हएत। १९७१ ई.मे बंगला देशक लड़ाइक लगभग सालो भरि बर्खा होइते रहल, ओहन-ओहन बर्खा होइत रहल अछि जइमे सएक-सए घर खसैत रहल अछि। घरमे दबल-बाल-वृद्ध, धन-सम्पति नष्ट होइत रहल अछि मुदा तैयो ब्लौटिंग पेपर जकाँ सोंखि किए जीबैक बाट धेने आबि रहल अछि। दुनियाँमे ने साधकक कमी आ ने साधना भूमिक, मुदा मिथिलांचल श्रेष्ठ किए? केतौक जाड़क साधना तँ केतौक तापक तप, जइमे तपि तपस्या करैत, तँ केतौ पानिक सौभरी ऋृषि बनि करैत। मुदा मिथिलांचल साधनाक फुलवाड़ी लगा रखने अछि। ओइ फुलवाड़ीक फूल सजबै छेली सीता।
ने मिथिलाक भूमि बदलल, आ ने बदलल ऋृतु ऋृतुराज, बदलि रहल अछि खाली बोतलक रस। घरक समस्या कहाँ? समस्या तँ तखनि उठैत जखनि रहैक घरसँ घरभाड़ा असुलैक िवचार जगैत। गाछक निच्चाँ सात-हाथ नौ हाथक घरमे जीवन-यापन कऽ वेद-पुराण सिरजलनि। की दुनियाँक देखिनिहार मििथलांचल छोड़ि देखि रहला अछि, जौं से नै तँ समस्याकेँ कोन रूपे देखलनि। यएह ने सरकारी योजना जहिना कागतपर औषधालय बना साले-साल मरम्मतक नामपर योजना लूटाइत रहैत आ पान सालक बाद माटिपर खसा मलबा हटबैक खर्च होइत। खेतसँ उपजल खढ़, बाँस साबेक घर बना समस्याक समाधान करै छला। ओ सभ अपन विचारकेँ स्वतंत्र रखि स्वतंत्र जीवन बेतीत करै छला। पढ़ै-लिखैक ओते समस्या नै, जेहेन जिनगी रहत तेतबे बुधिक ने जरूरति। बेसी भेलासँ तँ लोक छड़पि-छड़पि अनको गाछक आम तोड़ए लगैए। भलहिंं अपन पूर्वजक घराड़ीपर नढ़िया किए ने भुकए, मुदा दुनियाँकेँ मातृभूमि कहि सेवारत् रहै छी। ओही रूपक फूसिघर बना जिनगीक गारंटी केने छला। अखुनका जकाँ नै जे एक दिस लग्गी लगा भाँटा तोड़ैक बाट धेने छी आ दोसर दिस हजार-दस हजार जीबैबला ऋृषि-मुनिक दुहाइ दइ छी। एकैसम सदीमे कियो अपनाकेँ अगिला पीढ़ीक नजरिक पुतली बना रहल छी। जहिना बर्खा, तहिना जाड़ तहिना रौद-ताप, बाल जीवनसँ लऽ कऽ वृद्ध तकक अनुभव कऽ अपन जिनगीकेँ असथिर बना नीक-नीक उमेर पबैत रहला अछि।
पश्न उठैत जे की एहेन विचार मरि गेल आकि जीवित अछि? ने मरल आ ने स्वस्थ भऽ जीवित अछि। गाम-समाजमे लटपटाइत जीवित जरूर अछि मुदा...। जीवित ऐ रूपे अछि जे अखनो खेतीकेँ उत्तम मानल जाइत अछि। कृषि जिनगीकेँ थाहि चलबैए। तहूमे सामाजिक स्तरपर तँ आरो थाहल अछि। जौं जिनगीमे दोसराक जरूरति नै हुअए तँ ऐ सँ नीक जीवन केकरा कहबै? आजुक हवा भलहिंं जेते जोर मारए मुदा हवा असथिर वस्तुकेँ कहाँ किछु बिगाड़ि पबैए। अनभुआर धारमे ने नम्हर-नम्हर जलचरक भय रहै छै किएक तँ धुमैत धारमे जे गहींर-गहींर मोइन खुना जाइ छै तइमे ने डुमैक डर, जौं से नै तँ डुमैक डर केतए। तहिना ने धरतीओक बीच अछि। जहिना पानिमे गोहि, नकार आदि रहैए तहिना ने धरतीओपर बाघ सिंह, नाग बास करैए। थाहल जिनगीक अर्थ ई जे जौं तीन बीघा वा दू बीघा जमीनमे समुचित बेवस्था कऽ खेती कएल जाए तँ युगानुकूल मनुख बनब बड़ भारी नै। जिनगी तखनि भारी बनैए जखनि गरथाहमे जिनगी पड़ि जाइत अछि। किसानक जिनगीकेँ पंगु बना देल गेल अछि। जौं से नै तँ सरकारी बेवस्था कोन -किसान हितैषी- जिनगीक कोन जरूरतिकेँ पूरा नै कऽ पाबि सकैए, मुदा नीको-नीको -दस बीघासँ ऊपरबला किसान- परिवार ने अपना बेटाकेँ नीक शिक्षा दऽ पाबि रहल अछि आ ने जनमारा बिमारीक इलाज कऽ पाबि रहल अछि। जहिना सुति उठि सीता-राम, राधा-कृष्ण वा सतनामक नाम लेल जाइत तहिना ने आब टाटा-पापा लैत उठै छी। मुदा, की हम सभ नढ़रा मकै सदृश जिनगी नै जीबै छी जे भोगार गाछ रहितो अन्नक केतौ पता नै। कृषि तँ आमक बगीचा वा खीड़ाक लत्ती सदृश अछि। जहिना गाछक पल्लवक मुहसँ गिरहे-गिरहे पल्लव निकालि डारि बनैत रहैए, खीड़ा लत्तीक मुहसँ लत्ती बनि फुलाइत-फड़ैत रहैए तहिना ने जिनगीओ छी जे धरतीसँ जनमि फुलाइत-फड़ैत विसरजन करत। खेत तँ ओहन सम्पति छी जे जिनगीकेँ आगू-बढ़बैक शक्ति रखैए। केतबो शक्तिशाली किए ने आगि हुअए मुदा जौं ओइमे नव ज्वलनशील वस्तुक समागम नै हेतै, तँ केते काल ओ जीवित रहि सकैए। जाधरि धार टपनिहार वा सरोवरमे स्नान केनिहारकेँ पानिक थाह नै लगि जाएत ताधरि धार टपब वा स्नान करब तँ अथाहे अछि। जाधरि अथाह रहत ताधरि शंका रहबे करत। जाधरि आशंका रहत ताधरि विचार प्रभावित हेबे करत। मुदा एतेकक बावजूद हम किए...? की हम नै जनै छी जे जाधरि कृषिकेँ सर्वांगिन विकासक प्रक्रिया नै अपनौल जाएत ताधरि नचारी-सोहर केते काल सोहनगर हएत। हर आदमी हर परिवारकेँ ठाढ़ भऽ चलैक प्रश्न अछि, नै कि एक दोसराकेँ छिटकी मारि खसबैक।
पाँचटा किसानक संग बरिसलाल सेहो बोरिंग-दमकलक विचारकेँ आगू बढ़ौलक। प्रखण्ड कार्यालयसँ फार्म लऽ बैंकमे आवेदन केलक। संगीक जरूरति तँ पड़बे केलै किएक तँ जिनगीमे पहिल खेप प्रखण्ड कार्यालय आ बैंक पहुँचैक अवसर भेटलै। नव योजनाक काज बैंकमे आएल। ओना गामक आ गामक किसानक हिसाबे बैंकक संख्या दूधक डाढ़िए छल, मुदा छल तँ। बरिसलालक आवेदन स्वीकृति करैत जमीनक बाैण्ड बना माइनर एरीगेशनकेँ काज करैक भार देलक। बैंक-कर्जक सूदि शुरू भेल।
माइनर एरीगेशनक आँट-पेट छोट। एकाएक काजमे बढ़ोत्तरी भेल। ने काज करैक औजार अधिक आ ने करैबला। तँए ठीकेदारीक चलनि। तहूमे एक अनुमंडलक बीच एकटा कार्यालय। लेनिहार हजार हाथ देनिहार एक। मुदा तैयो बरिसलालक आदेश पत्रकेँ फाइलमे लगा देल गेल। एक-तिहाइ सब्सिडी लेल सब्सिडी कार्यालयक जरूरति। सब्सिडी कार्यालय जिलाक अन्तर्गत। दौड़-बरहा करैत बरिसलालकेँ खर्चक संग-संग साल बित गेल। वरसातमे एक तँ धसना धूँसैक डर दोसर लोक खेती कहिया करत। बोरिंगक काज छोड़ि बरिसलाल खेतीमे लगि गेल। साल बितल दोसर साल शुरू भेल। ताधरि बैंकक कर्जक चक्रवृद्धि ब्याजक दरसँ एते मोटा गेल जे सब्सिडी उधिया गेलै।
दोसर साल शुरूहेसँ बरिसलाल काजक -वोरिंग-दमकलक- पाछू पड़ि गेल। आइ-काल्हि करैत माइनरो-एरीगेशनक काज आ सब्सिडीओ ऑफिसक काज लटकले रहलै। चढ़ैत बैसाख -दोसर साल- बरिसलाल रघुनन्दनकेँ कहलक-
“बौआ, छोड़ि दहक। बोरिंग नै भेल तँ करजो तँ नहियेँ भेल। बुझबै जे एते दिन घुमबे-फिरबे केलौं।”
बैंकक प्रक्रिया रघुनन्दनकेँ बूझल। बरिसलालक बात सुनि अवाक् भऽ गेल। मन कलपि उठलै बाप रे, सूदि-मूरि लदा गेलै, कोट-कचहरीक मुद्दा बनि गेलै। दोख केकरा लगतै। कोन मुँह लऽ कऽ समाजमे रहब। ग्लानिसँ मन बिसाइन भऽ गेलै। साहस बटोरि रघुनन्दन बाजल-
“काका, जँए एते दिन तँए दू मास आरो। बैसाख-जेठ बँचल अछि। काल्हि चलू या तँ अपन काज आपस लेब वा हाथ पकड़ि काज कराएब। तइले जे हेतै से देखल जेतै।”
रघुनन्दनक बात सुनि बरिसलाल ठमकि गेल। बाजल-
“बौआ, हम तँ तोरेपर छी, आगिमे जाइले कहऽ आकि पानिमे तोरासँ बाहर थोड़े हएब।”
बरिसलालक विचार सुनि रघुनन्दनक मनमे उत्साह जगल। दोसर दिन दुनू गोटे -बरिसलाल, रघुनन्दन- माइनर एगरीगेशनक कार्यालयसँ बोरिंग गाड़ैक सामान नेने आएल। गाड़ैक दिन तकबए गेल तँ आगूमे भदबा पड़ैत रहए। जोड़-घटाउ करैत आठ दिन पछाति बोर करब शुरू भेल। सिरिफ ठीकेदारे टा आएल बाँकी सभ काज गामेक मजदूर करत। ओना बोरिंगक काजमे गामक मजदूर अनाड़ीए छल मुदा अनाड़ीओ तँ केते रंगक होइ छै। जेते काज तेते जीवनी तेते अनाड़ी। जखने काजक लूरि भऽ गेल तखने जीवनी, जाधरि नै भेल ताधरि अनाड़ी। तेतबे नै, एक काजक जीवनी दोसर काजक अनाड़ी सेहो होइत। तँए जीवनी-अनाड़ीक भेद करब कठिन अछि। ओना काजक भीतरो जीवनी-अनाड़ी होइत। जहिना एकपर सए खड़ा अछि। कहैले तँ एक पहिल सीमा भेल आ सए दोसर सीमा मुदा दुनूक बीच अंतर ओते अछि जेते एक प्रतिशत आ सए प्रतिशत। तहिना काजोक अछि। एके काजक भीतर सएओ रंगक काजक अंश होएत। किछु अंशक बादे जीवनी मानल जाए लगैत मुदा जीवनी -लूरिगर- होइतो पूर्ण लूरिगर नै मानल जाएत। पूर्ण लूरिगर तखनि मानल जाएत जखनि काज समए सीमाक भीतर होइत। ओना काजोक सीमाक निर्धारन व्यास पद्धतिक अनुकूल होएत। जौं से नै होएत तँ किछु एहनो काज केनिहार होइत जे समैओ-सीमासँ पहिने कऽ लैत आ किछु एहनो होइत जे काज तँ कऽ लैत मुदा समए सीमा टपि कऽ करैत। तँए कि ओकरा अनाड़ी कहल जेतइ।
मुलाइम माटि रहने सबा साए फीट बोर आठे दिनमे भऽ गेल। लेयरो बढ़ियाँ। चालीस फीट लेयर। ओना जौं नीक लेयर होइत तँ पनरहो फीटमे पाँच हार्स पावरक इंजन पूर्ण पानि दैत, मुदा लेयरोक तँ ठेकान नै। नीक-अधला संगे होइत। कोनो बालु -सौतबी- एहेन होइत जइमे पानिक मात्रा पनरह प्रतिशतक आस-पास होइत आ कोनो एहेन होइत जइमे अस्सी प्रतिशत धरि पानि रहैत। मुदा बरिसलालक बोरक लेयरक स्थिति किछु भिन्न छल। निच्चाँक तीस फीट लेयरमे अस्सी प्रतिशत पानि छल आ ऊपरकामे कम। तँए ठीकेदार बाजल-
“बरिसलालबाबू, अहाँक तकदीर नीक अछि। कहियो बोरिंग भथन नै हएत। किएक तँ तेहेन निचला बालु अछि जे सभ दिन पानि दनदनाइते रहत। तँए नीक हएत जे जहिना भीत घरमे ठेमा-ठेमा रद्दा पड़ैए तहिना किछु दिन जे बोर ठेमा जाएत तँ धँसना धँसैक संभावना समाप्त भऽ जाएत। ओना क्रेसिंग-पाइपसँ बोर कएल अछि, पाइप लोड करैमे कोनो दिक्कत हेबे ने करत, मुदा अहीं हितमे कहै छी।”
ठीकेदारक मुहसँ तकदीर सुनि बरिसलालक मन उधिया गेल। ठीकेदारक अगिला बात नीक नहाँति सुनबो ने केलक। अंतिम हितक चर्च सुनि बरिसलाल बाजल-
“ठीकेदार साहैब, अहाँ कि कियो बीरान थोड़े छी जे अधला करब। अहाँ तँ सद्य: इन्द्र भगवान छी, जेम्हर ताकि देबै तेम्हर ताड़ि देबै। जेना-जेना अहाँ कहब तेना-तेना करैले तैयार छी।”
ठीकेदार बाजल-
“हमरो गाम गेना बहुत दिन भऽ गेल। अखनि ऑफिसक छुट्टीक काजो ने अछि। किएक तँ बोर करैक सीमा जेते अछि तइ पूरैमे एक बेर गामसँ घूमि आएब। अहूँक काज नीक हएत आ अपनो काज भऽ जाएत।” कहि ठीकेदार गाम चलि गेल।
पनरह दिन बित गेल। जेठ चलए लगल। रोहणि नक्षत्रक आगमन भऽ गेल। संयोगो नीक रहल जे अगते विहरिया हाल सेहो भऽ गेल। जहिना भक्त भगवानक मिलन होइत तहिना बरिसलालक मनमे भेल। अपनो हाथ पानि आबि गेल, ऊपरसँ भगवानो देता। पानिक धनिक बनि जाएब। जहिना टिकुली अपन पाँखिक होश केने बिना हवामे उधियाइत ओतए पहुँचए लगल जेतए ओकर पाँखि बेकाबू भऽ टूटि जाइत। मािटक चुट्टी वा गाछक घोड़नकेँ पाँखि होइते मरैक दिन लगिचा जाइत, मुदा बूझि नै पबैत तहिना बरिसलालोकेँ हुअ लगल।
रोहणिया हाल जहिना धरतीक शक्तिमे नव उर्जा दैत तहिना बरिसलालोक मनमे आएल। पत्नीओ आ दुनू बेटोकेँ शोर पाड़लक। तेल विहिन बच्चाक मुँह लाली धरैत अनरनेबा जकाँ हरिअरसँ लाल होइत जाइत देखलक। तहिना पत्नीओक ओ दिन मन पड़लै जइ दिन हाथ पकड़ि जिनगीक भार उठौने रहए। मुदा, किए ने लोक भार उठौत? एकटा नव शब्द -word- ताधरि संग पूरैत जा धरि ओकर मथन होइत। नै तँ किए रहत। बड़ीटा दुनियाँ छै केतौ बौरु जाएत। पत्नीक नव रूप देखि बेटाकेँ सम्बोधित करैत बरिसलाल बाजल-
“बौआ, तोरा सभकेँ जहिना कोरा-काँखमे खेलेलिअ तहिना हँसी-खुशीसँ जीबैक ओरियान सेहो कऽ देलिअ।”
पतिक बात सुनि पत्नी सुशीलाक मन पहाड़क झरनासँ झड़ैत पानिक चमकैत रेत जकाँ चमकए लगलनि। बजली-
“सोझहे दीक्षा देने नै हाएत। एक-एक दिन, एक-एक क्षणक काजक बात बुझा दिऔ तखनि हएत?”
अखनि धरि बरिसलाल कोट-कचहरी करैत बहुत किछु सीख नेने छल। गाम-गामक खेती-पथारी, गाम-गामक माल-जाल पोसब, गाम-गामक फल-फलहरी, तीमन-तरकारीक खेती, माछ पोसब इत्यादि सुनि चुकल छल। जहिना मिड्ल स्कूलक बच्चा हाइ स्कूलमे प्रवेश करैत नव-नव पोथी देखि ललाए लगैत तहिना बरिसलालक दुनू बेटाक जिज्ञासा जगल। जिज्ञासा देखि बरिसलाल बाजल-
“बौआ, माटिमे धन छिड़ियाएल छै, बीछिनिहार चाही।”
अखनि धरि दुनू भाँइ आमक टुकलासँ लऽ कऽ पाकल आम धरि बीछि चुकल छल तँए बीछैक बात सुनि जेठका बेटा महावीर पुछलक-
“केना बिछबै बाबू?”
बरिसलाल बेटाक प्रश्न सुनि खुशिया गेल। आजुक बेटा जकाँ नै जे नोकरीओ करैत आ नोकरो रखैत। जखनि अपने काज अछि तखनि अपनासँ जे समए बँचत सहए ने दोसरकेँ देब। बाजल-
“बौआ, अखनि तँू सभ भारी काज करै जेकर नै भेलह हेन। ओना कनी-कनी कऽ हेन्डिल मारब सीख लेबह तँ दमकलो चलाएल भइए जेतह। मुदा जौं दस कट्ठामे सालो भरि तरकारीक खेती करबह तँ ओते कोन परदेशिया कमाएत। हँ समए बदलने लोक रंग-बिरंगक वृत्तिओ बदलि लेलक हेन। जइसँ किछु अनाप-सनाप सेहो भऽ रहल छै। मुदा बुधिक संग पूजी आ पूजीक संग बुधि नै चलत तँ अनेरे दब-उनाड़ होइत रहत।”
जेठक पूर्णिमा दिन बोरिंग लोड भेल। लोड होइसँ तीन दिन पहिने अपन ऊषा मशीन आबि गेल रहै। बोरिंग लोड कऽ ठीकेदार-मजदूर मिलि माछक भोज खा, सोलह घंटा पानि चला काज सम्पन्न केलक।
अखाढ़ चढ़िते मानसून उतरि गेल। पहुलके दिन एहेन बर्खा भेल जे खेत-पथारमे पानि लगि गेल। नीचला खेती बुड़ैक लक्षण धऽ लेलक। तेसरे दिन बाढ़ि चल आएल। पोखरि-झाखड़ि, चर-चांचर भरि गेल। पानिपर पानि आ बाढ़िपर बाढ़ि केते बेर आबि गेल। दहार भऽ गेल। एहेन दहार भेल जे नवान पावनिओ लोक बिसरि गेल। मुदा कातिक अबैत-अबैत रब्बी-राय छीटब शुरू भेल। गहुमक खोती नै भऽ सकल। अन्नमे गहुमक खेती सभसँ महग खेती होइत। मुदा धान नै भेने किसानक स्थिति बिगड़ि गेल। एक तँ आेहिना बरिसलालक स्थिति दू सालक दौड़-बरहामे बिगड़ि गेल तैपर दाही आरो बिगाड़ि देलक। सालो भरि बोरिंग-दमकल बैसल रहि गेल।
तरकारी खेतीक ओहन दशा बनि गेल जे बजार नै! कच्चा सौदा, नष्ट होएत।
देखैत-देखैत सतासीक बाढ़ि आ अठासीक भुमकम आबि गेल। जर-जर बसीसलाल फड़-फड़ करैत फड़फड़ा गेल। तही बीच बैंकक पक्षसँ जमीनक निलामीक नोटिश भेटलै।
Subscribe to: Post Comments (Atom)


text:
Friday, October 18, 2013
(39) केतौ ने
केतौ ने
चारि-पाँच बर्खसँ जनकपुरक बिआह पंचमी देखैक विचार मनमे उठैत रहल मुदा माए कहै छेली, ‘अखनि बाल-बोध छह केतौ हरा-तरा जेबह।’
माएक बात नीक नै लागए। हुअए जे जहिना गाम-घरमे लोक नै हराइए तहिना ओतौ किए हराएत? ई नै बुझिऐ जे ओइठीम दूर-दूरक लोक देखए अबैए, जइसँ भीड़-भाड़ बढ़ि जाइ छै। भीड़े-भाड़मे बालो-बोध आ चेतनो हराइए। चौदहम बर्ख टपिते पनरहमक शुरूएमे अगहन इजोरियाक पंचमी आएल। गामक लोकमे मेला देखैक सुन-गुनी शुरू भेल एक्के-दुइए सौंसे गाम पसरि गेल। एक गामक कोन बात सगतरि भेल। हमहूँ सुनलौं। माएक बात मन पड़ल। भलहिं भोँट खसबै जोकर नै भेलौं मुदा बालो मजदूर जोकर तँ नै रहलौं। हराइओ जाएब तँ की हेतै? अपन खेबा-खरचा ने तीने दिनमे सधि जाएत मुदा तैयो तँ कमाइत-खटाइत, खाइत पीऐत दस दिन पछातिओ तँ आबिए जाएब। आशा जगल। बिसवास बढ़ल। माएकेँ कहलियनि-
“गामक लोक उनटि कऽ जा रहल छथि, हुनके सभ सेने हमहूँ जाएब।”
माए किछु बजली नै। एतबे बजली-
“नुआ-बस्तर खीच लिहऽ।”
माएक बात सुनि बिसवास भऽ गेल। मनमे उठल, टिकुला बीआ जकाँ थोड़े खिच्चा छी, भलहिं पाकल जकाँ सक्कत आँठी नै भेलौं मुदा कोशाएल जकाँ तँ जरूर सकता गेल छी।
अगुआएल-पछुआएल दुआरे गामक बीच यात्रीक गिनती नै भेल। ओना गिनतीक महत बुझबो ने करिऐ। गामक सिमानपर पहुँचिते अगिला यात्री रूकि कऽ पछिला सभकेँ हाथक इशारासँ शोरो पाड़थिन आ आँखि उठा-उठा देखबो करथिन। हमहूँ पहुँचलौं। पतराइत रस्ता देखि गिनती हुअ लगल। मर्द-औरत मिला सताइस गोरे भेलौं। गिनतीमे सभसँ उमेरगर सुचितादादी रहथि। बजली-
“सभ कियो सुनि कऽ कान धरब। तीर्थ-वीर्त करए जाइ छी तँए रस्ता-पेरामे केकरो कोनो चीज-बौस नै छुबै, झूठ-फूस बाजि केकरो ठकबै नै। भाए-बहिन जकाँ सभकेँ बुझबै आ कियो अगुआ-पछुआ जाएब तँ ठाढ़ भऽ कऽ संग करैत चलब।”
दादी गप्पक असरि भेल। सभसँ कम उमेरक रही। बिना कहने-सुनने कफलाक टहलू बनि गेलौं। दादीकेँ कहलियनि-
“दादी, अपना कम्मे समान एक अढ़ैया चूड़ा आ कपड़ा झोरामे अछि, अहाँकेँ भारी लगैत हएत, लाउ नेने चलै छी।”
बात सुनि दादी छिट्टा भरि असिरवाद दैत अपन मोटरी देलनि। मोटरीक संग दादी अपन पुरना खेरहा सभ कहैत चलए लगली-
“बौआ, अहिना कुशेसर जाइत रही। तीन बर्खसँ नियारैत रही घरमे गाएक घीउ पड़ल रहए। केना चौदह कोस डेरहे दिनमे चलि गेलौं से बुझबे ने केलिऐ। तइ दिनमे समरथाइओ रहए।”
“केतए-केतए गेल छिऐ दादी?” पुछलियनि।
कनीकाल गुम रहि मन पाड़ि बाजए लगली-
“अपन गामक तीनू स्थान- दछिनमे कुशेसर, पूबमे सिंहेसर आ उत्तर- पच्छिम जनकपुर बीचमे पड़ैए। कनीए रस्ताक तरपट हेतै। हँ, तँ कहए लगलिअ, अहिना आठ-नअ गोटेक कफलामे सिंहेसर स्थान विदा भेलौं। अखनि तँ चढ़न्त जाड़ अछि मुदा शिवरातिक समए जाड़ फटए लगै छै। सबहक विचार भेल जे घोघरडीहा तक टेनसँ जाएब, फेर सुपौल तक पएरे जाएब आ सुपौलसँ बस पकड़ि जाएब।”
बिच्चेमे पुछलियनि-
“कोसी धार सेहो टपए पड़ल हएत किने?”
“हँ, हँ। पहिने टेनक बात सुिन लैह। जखनि गाड़ीमे चढ़लौं तँ खाली सीट सभ देखलिऐ। दुनू कातक सीट मिला कऽ तीन-चारि गोरे बैसल रहै। हमरो सभकेँ जगह भऽ जाएत। मुदा तेहेन ऐंठल सभ रहए जे नहियेँ बैसए देलक। पुरुख सभसँ मुँह केना लगबितौं। सभ स्त्रीगणे रही।”
“किए ने बैसए देलक?”
“तेहेन-तेहेन छुद्दर पुरुख सभ भऽ गेल अछि जे केकरोमे पुरुखपाना छइहे नै। अपना एठीनक पुरुख अनको माए- बहिनकेँ अपन बुझैए। ओइ इलाकाक थोड़ै बुझै छै। ठाढ़े भेल घोघरडीहा तक गेलौं। निच्चाँमे बैसबो करितौं से तेते सिकरेट-बीड़ीक अधजरुआ टुकड़ी आ चिनियाँ बदामक खोंइचा रहै जे बैसैक परपन नै भेल।”
“मोटरी की केलिऐ?”
“मथेपर रखने गेलौं। ऊपरका सीटपर गेंड़ा जकाँ दूटा मुनसा सूतल रहै किन्नो नै मोटरी रखए देलक। जखनि कोसी धारमे नवपर चढ़लौं तखनि फेर घटवारक संगे कहा-कही हुअ लगल। मुदा बाबापर सुरैत लगा कहुना पहुँच गेलौं।”
स्टेशन पहुँचिते गप-सप्प बन्न भेल। गाड़ी आएल। सभ कियो चढ़ि गिनती कऽ जयनगर पहुँचलौं। जयनगर प्लेटफार्म यात्रीसँ भरल। तिल रखैक जगह नै। मुदा एते बिसवास भऽ गेल जे एते दूर देखलो भइए गेल। आब तँ बालो-बोध नहियेँ छी जे बिसरि जाएब। जौं कहीं छूटिओ जाएब आकि हराइओ जाएब तैयो घूमि कऽ गाम चलिए जाएब।
नेपालक गाड़ीओ छोट आ इंजिनो कमजोर मुदा तैयो निच्चाँ-ऊपर लादि यात्रीकेँ पहुँचाइए दैत अछि। गाड़ीमे चढ़ै-दुआरे केते यात्री एक स्टेशन पएरे चलि उनटामे चढ़ि पहुँचै छथि। मुदा सीमा कखनि टपलौं से बुझबे ने केलौं। लोको एक्के रंग आ बोलीओ तहिना। जनकपुर पहुँच गेलौं।
यात्री देखि मन उधिया गेल। मन मानि गेल जे ऐ भीड़मे केतौ जरूर हराइए जाएब। मुदा लोकक भीड़मे लोक अपनाकेँ हराएल केना बूझत। सभ तँ लोके छी। सबहक मुँहमे बोलो अछिए। सभ तीर्थे करए आएल छथि तखनि हराइक प्रश्न केतए? मुदा तैयो मन थरथराइते रहए। फेर भेल जे हराएब तखनि ने, आ जौं नै हराइ। तइले अनेरे चिन्ता किए करै छी। खाइत-पिऐत एक फेरा लगबैत तीन बजि गेल। बिआहक प्रकरण तँ रातिमे हएत मुदा बिआह होइक कारण तँ धनुष टुटब अछि। तँए पहिने धनुखा जेनाइ उचित हएत। घुमैत-फिरैत एकठीम बैस सभ विचारए लगलौं। बिआह प्रकरण देखए एलौं अखनि धरि बरियातीओ पछुआएले अछि। पछुलके धरमशल्लामे अँटकल अछि। ऐठाम अबैमे चारि-पाँच घंटा लगत। से नै तँ अपनो सभ ताबे धनुखासँ भऽ आबी। एक स्वरमे विचार भेल। बसक भाँजमे विदा भेलौं। सभ आगू-आगू हम आ दादी पाछू-पाछू। यात्रीकेँ देखबैत दादी बजली-
“बौआ, तँू ने अखनि तक दोसर कोनो स्थान (तीर्थ) नै गेल छह। मुदा हम तँ बहुत ने देखने छिऐ।”
एते बात सुनिते मनमे भेल जे दादी कोनो ठेकनगर बात कहए चाहै छथि। हुँहकारी दैत कहलियनि-
“हँ से तँ ठीके। अखनि हमरा भेबे की कएल, जनमि कऽ ठाढ़ भेलौं हेन।”
आगू दादी बजली-
“देखहक ई स्थान भगवान राम आ सीताक छियनि। अयोध्यावासी राम आ मिथिलाक जनकक कन्या सीता तँए दुनूक मिलन स्थल छी। तँए देखै छहक जे सभ रंगक यात्रीओ अछि आ स्त्रीगण-पुरुखमे बेराैल हेतह जे पुरुख बेसी अछि आकि स्त्रीगण। तहिना देखै छहक जे सभ रंगक मुँह-कानबला यात्री अछि। केकरो मान-अपमानक बात अछि। मुदा आन-आन स्थानमे से कहाँ देखबहक। जहिना एकचलिया लोक तहिना एकचलिया चालि।”
मैक्सीपर बैस सभ धनुखा विदा भेलौं। घंटा भरि लगैत-लगैत धनुखा पहुँच गेलौं। गाड़ीक ड्राइवर आ खलासी उतरि देखबए विदा भेल। मंदिरक हाताक भीतर पहुँचिते ड्राइवर बाजल-
“भगवान राम जे धनुष तोड़लनि ओ तीन टुकड़ी भऽ गेल। एक टुकड़ी एतै खसल। सएह स्थान छी। देखै छिऐ धनुषेक टुकड़ी छिऐ किने?”
दर्शन केलौं। सबहक विचार भेल जे बिना किछु खेने-पीने आ सनेस नेने केना जाएब। हमहूँ चाह पीब पान खेलौं आ हनुमानी बद्धी कीनि कऽ गरदनिमे पहिरि लेलौं। किरिन डूमि गेल। मुदा केकरो औगताइ नै। किएक तँ घंटा भरि जाइमे लागत आ आठ बजेमे बरियाती दुआर लागत।
गाड़ी चलल। करीब चािर माइल आगू बढ़ल आकि अपने ठाढ़ भऽ गेल। पंचमीक चान, ओसेसँ घेराएल। झल-अन्हार। गाम-घर केतौ ने देखिऐ। बीच पाँतरमे गाड़ी रूकल। ड्राइवरो आ खलासीओ रिन्च-हथौरी निकालि ठोक-ठाक शुरू केलक। हमहूँ सभ गाड़ीसँ उतरि देखए लगलिऐ। ठोकि-ठाकि ड्राइवर गाड़ीमे बैस चलबए चाहै तँ चलबे ने करए। फेर उतरि कऽ ठोकै मुदा फेर ओहिना होइ। समए बितल जाए। मोबाइल देखि ड्राइवर बाजल-
“आठ बजल।”
दुआर लागबक समए बूझि सुचितादादी बजली-
“केतए एलौं, तँ केतौ ने?”
मन हुअए जे कहिऐ- पाइ घुमा दए। दोसर गाड़ीसँ चलि जाएब। इजोरीओ डूमि गेल। दिसम्बरक अंतिम समए तँए जाड़ो बढ़ैत जाए। मुदा सभकेँ ओढ़ना रहबे करै, ओढ़ि लेलौं। होइत-हबाइत भोरमे गाड़ी ठीक भेल। घूमि कऽ जनकपुर एलौं। ताबे बिआहक सभ प्रक्रिया समाप्त भऽ गेल छल। रतुका जगरनासँ यात्रीओ सभ ओंघाएल। हमहूँ सभ तहिना रही।
यात्री सभ ट्रेन पकड़ि घुमए लगला। हमहूँ सभ नहा कऽ एकबेर सौंसे मेला घूमि, डोरि-सिनुर आ सनेस कीनि आबि खेनाइ खेलौं आ गाड़ी पकड़ैले विदा भेलौं। भरि बाट दादी रटैत रहली-
“केतए एलौं तँ केतौ ने। केतए एलौं तँ केतौ ने। केतए एलौं तँ केतौ ने।”
Subscribe to: Post Comments (Atom)


text:
नई दिल्ली। 22 दिसम्बर। बैंक खाता म' 30 दिसम्बर तक 5000 टाका से बेसी के पुरनका नोट जमा करबा पर प्रतिबंध हटाओल गेल अछि। आब बिना पूछताछ के बैंक खाता मे 5000 टाका से बेसी के पुरनका नोट जमा होयत। जमाकर्ता क' आब बैंक अधिकारि क' एखन धरी पाई जमा नहि करेबाक कारण नहि बताबे परतैंह।
जानकारीक मुताबिक़, भारतीय रिजर्व बैंक अप्पन ओहि फैसला के वापस ल' लेलन्हि अछि, जाहिमे एक बैंक खाता म' 30 दिसम्बर तक 5000 टाका से बेसी राशि के पुरनका नोट जमा करबा पर कड़ा शर्त लगाओल गेल छल। ई फैसला वापल लेबाक बाद आब बिना पूछताछ के बैंक खाता म' 5000 टाका से बेसी के पुरनका नोट जमा भ' सकत। आब केवाईसी अपडेट बला बैंक खाता पर कुनु प्रतिबंध नहि होयत।


text:
सोमवार, 31 मार्च 2014
सगर राति दीप जरयक इतिहास- कथाक कथा
सगर राति दीप जरयक इतिहास जे रमण द्वारा परसल जा रहल अछि, ओइमे एकर प्रारम्भ केना भेलसँ ल' क' अखन धरिक इतिहास मे बहुत रास विसंगति अछि । एकर प्रारम्भ केना भेलसँ ल' क' अखन धरिक इतिहासमे बहुत गोटेक योगदान बढ़ा क', बहुत गोटेक घंटा क', बहुत गोटेक परिवर्तित क' क' प्रस्तुत काल गेल तँ बहुत गोटे निपत्ता क' जेल गेला। कहल गेल जे ई स्वायत्त संस्था अछि मुदा चेतना समितिक दिससँ रमण आ अजित आजाद सम्मिलित होइत रहला आ जत' कियो माला नै उठेलक ओत' ई लोकनि चेतना समिति दिससँ माला उठेलन्हि आ संयोजकमे चेतना समितिक नाम नै आन नाम इतिहास बनबै लेल गेल गेल। चेतना समिति ( गौरीनाथक सूचनाक अनुसार) जखन गौरीनाथ, अग्निपुष्प आ प्रदीप बिहारी पर लिखित प्रतिबन्ध लगेलक तकरार बाद बिहारी द्वारा लिखित माफी ऐ मैरेज हॅाल ( चेतना समिति) सँ माँगल गेल, फेर हुनका रचना लेल नै, वरन ऐ कृत्य लेल अकादमी पुरस्कार देल गेल आ ओ सेहो ऐ मैरेज हॅालक प्रतिनिधि भ' गेला। फेर ई तिकड़ी श्याम देवघरे संग मिलि क' सगर रातिमे की सभ केलक से रमणक जातिवादी इतिहासमे नै भेटत।
की छल ओइ सगर रातिक रजिस्टरमे जकरा रमण कहि रहल छथि जे विभारानी हेरा देलन्हि। की ई रजिस्टर हेरा गेल बा हेरा जाइ देल गेल। मुदा किछु गप जे नै रमणकेँ बुझा छन्हि ने विभा । रानीकेँ से अछि जे आरती कुमारी अपन मृत्युसँ २-३ दिन पहिने ओकर फोटो स्टेट उमेश मण्डलकेँ पठा देलखिन्ह। ओ चाहितथि तँ कोने झारे झाकेँ सेहो पठा सकैत रहथि, मुदा हुनका झारेझा सभपर विश्वास नै छलन्हि, किए नै छलन्हि? कहल गेल छे जे शोनित अपन निशान छोड़ते अछि। शीघ्र सगर रातिक असली इतिहास।
दरभंगा बला गोष्ठी , जे ३१ म इ २०१४ केँ दरिहरे- रमण- बिहारी द्वारा साहित्य अकादेमी आ ऒकरा द्वारा मान्यता प्राप्त फर्जी मैथिली संस्था सभक संग रमण-दरिहरे-बिहारी सन - सन जातिवादी ब्राहमणवादी-कायस्थवादी तथाकथित साहित्यकार सभ द्वारा प्रायोजित रहत, आ अो एे तरहक (दिल्लीक बाद) दोसर गोष्ठी रहत जकरा रमण-दरिहरे-बिहारी ८३म गोष्ठी सेहो कहता। अोतए "राडक़ सुख बलाय " आदि कथाक वाचन हएत। मेहथ बला गोष्ठी मे रमण-दरिहरे-बिहारी सन जातिवादी ब्राहमणवादी-कायस्थवादी प्रतिबन्धित छथि।
कहल जाइ छै जे सगर राति दीप जरय नव कथाकारक लेल ट्रेनिंग सदृश अछि। नव कथाकार कलमाएल जाइ छथि! मुदा सत्य की अछि? की एंकर प्रवृत्ति साहित्य अकादेमीसँ भिन्न अछि? की ऐपर कब्जा लेल साहित्ये अकादमी सन छल प्रपंच नै होइ छल!
आ ७९म सगर रातिक हीरन्द्र झा आदि द्वारा बहिष्कार आ रमणक ओतै जातिवादी उद्घोष उमेश पासवानक नै, मैथिलीक विरोध छल, कब्जाक राजनीतिक प्रारम्भ ७९म सगर रातिसँ पहिनहियो छल। ७४म सगर राति -हज़ारीबागमे प्रदीप बिहारी माला उठेबाक प्रस्ताव केलन्हि आ से छल मात्र दोसराक प्रस्ताव खसेबा लेल। अपन ग्रुपक क़ब्जा लेल मात्र ई प्रस्ताव छल। ओ अपन प्रस्ताव अपन ग्रुपक पक्षमे आपिस ल' लेलन्हि। ओ ई नाटक ७५म सगर रातिमे सेहो केलन्हि। तँ की ऐ ब्लैकमेलिंगक धंधामे हुनकर उपयोग कएल जा रहल छन्हि आकि ओ ऐ ब्लैकमेलिंगक धंधाक मुख्य कलाकार छथि?हुनकर रचनामे जान नै छन्हि मुदा घृणित राजनीतिमे जान छन्हि। आ साहित्य अकादेमी पुरस्कार एहने गुणपर देल जाइ छै, से चेतना समितिसँ माफी मांगि पएर पकड़ि ओ निर्लज्जतापूर्वक लेलन्हि। से ओ ऐ ब्लैकमेलिंग धंधाक मुख्य कलाकार छथि जकरा बुझल छै जे नीक रचना लिखबापर ध्यान देनाइ मूर्खता छै, ओइसँ प्राइज नै भेटै छै, साहित्य अकादेमी लेल जोड़-तोड़ चाही आ ओइमे ओ मास्टर छथि, मैथिली गेल तेलहण्डामे।
आ ऐ परिस्थिति मे नव कथाकारक ट्रेनिंग नै भेलै, जतेक लोक सगर रातिसँ जुड़ला ओइसँ बेसी हतोत्साहित क' मैथिली साहित्यसँ दूर क' देल गेला, नेट रिजल्ट माइनसमे रहल!
बहिष्कारक राजनीतिसँ सुपौल, देवघर आ नरहनक गोष्ठी प्रभावित रहल तँ कब्जाक राजनीतिक अन्तर्गत काठमाण्डूक सगर रातिमे कोनो स्थानीय साहित्यकारकेँ धीरेन्द्र प्रेम र्षि हवा नै लाग' देलखिन्ह जे एहन कोनो गोष्ठी हुअएबला अछि, मनोज मुक्ति ई सूचित करै छथि।
अशोक अविचल, श्याम दरिहरे, रमण आदि देवघरक आयोजक ओमप्रकाश झापर साहित्य अकादेमीक गोष्ठी केँ सगर रातिक मान्यता देबा लेल ब्लैकमेलिंगक क' ई शर्त रखलन्हि जे तखने ओ संभ ऐमे सम्मिलित हेता आ नै तँ बहिष्कार करता।मुदा आरती कुमारीक हत्याक बाद ई पहिल मौका छल बलैकमेलर सभकेँ हरदा बजेबाक ; आ समीक्षा-प्रतिसमीक्षासँ बढ़ैत ई गोष्ठी अभूतपूर्व सफलता प्राप्त केलक, बलैकमेलर सभक बहिष्कार ओकरा आर सबल बनेलकै। दरिहरे आयोजककेँ कहलन्हि जे साहित्य अकादेमीक गोष्ठी केँ मान्यता सगर रातिक रूपये भेटए, तइ लेल मैथिली लेखक संघ,पटनाक बैसकीमे रमणक कहलासँ ओ ऐलेल फ़ोन केलखिन्ह। अविचल सेहो आयोजककेँ सएह कहलखिन्ह।
देवघर गोष्ठी ट्रेनिंग स्कूल सिद्ध भेल, रमण, दरिहरे आ बिहारी अबितथि तँ सिखितथि जे केना रचनामे ओ क्वालिटी आनि सकै छथि, मुदा ओ सभ प्रैकटिकल छथि, बुझल छन्हि प्राइज़ टा लेल लिखल जाइ छै आ से जोड़-तोड़सँ भेटै छै, क्वालिटीसँ नै, अविचल मे प्रतिभा लेशो मात्र नै छन्हि, हुनका कोनो ट्रेनिंग किछु नै द' सकतन्हि, से ओ नै आबि अपन टाइम बचेलथि आ से नीके केलथि।
सगर राति दीप जरयमे कव्ालिटी आबि जाएत तँ बिहारी-दरिहरे-रमण सन मेडियोकरकेँ के पूछत, से ओ सभ राड़केँ सुख बलायक लेखकक संग दोसर साहित्य अकादेमी गोष्ठी करता जत' ब्राह्मण युवा सभकेँ राड़केँ सुख बलाय सन् नीक कथा केना लिखल जाए तकर ट्रेनिंग रमण-बिहारी-दरिहरे द्वारा देल जाएत। नीके अछि, मूर्ख सभक प्रवेश सगर रातिमे थम्हत। आ परोक्ष रूपेँ ऐ लेल मैथिली साहित्य रमण-बिहारी-दरिहरेक आभारी रहत।
दरिहरे-बिहारी-रमणक बहिष्कारक रणनीति द्वारा सगर रातिपर कब्जाक राजनीति आरती कुमारीक संग भागलपुरमे चलि सकल मुदा वएह राजनीति २ सालक बाद देवघरमे तेनाकेँ फ़ेल भेल जे ओ सभ पहिने सगर रातिसँ पलायन केलन्हि आ फेर निकालि देल गेला। ब्राहम्णवादी भाषाक रूपमे विश्वमे ख्यात ऐ साहित्यमे कोन प्रक्रिया चलि रहल अछि जे ई संभव केलक? सगर राति दीप जरयक ब्राहम्णवादी अनुष्ठानकेँ एकर स्वयंभू पुरोहित सभ द्वारा आरती कुमारीक बलि देल जा चुकल छल। भयक ऐ वातावरणमे ई परिवर्तन केना भेल जे रमण-बिहारी-दरिहरे नै बूझि सकला?
मैथिली भाषाक ब्राह्मणवादी चरित्रमे भाषाक संग ख़ूब खेल खेलाएल गेल छै। राड़क मतलब एत' छै (ब्राहम्णक नजरिमे) भुमिहार,राजपूत, कायस्थ सहित सभ आन जाति। अपन बच्चाकेँ यौ आ राड़क बुढ़बाकेँ हौ! कहबी मे सेहो बेइमानी, जेना- दस ब्राहम्ण दस पेट, दस राड़ एक पेट! मुदा हमर माँ कहै छथि जे ई कहबी मात्र ब्राहम्णमे छै, आन सभ कहै छथि- दस राड़ दस पेट, दस ब्राह्मण एक पेट। मुदा बिहारी सन मेडियोकर साहित्यकारकेँ ई सभ गप नै बुझल छन्हि- ओ बुझै छथि जे राड़केँ सुख बलाय तँ जगदीश प्रसाद मण्डलपर रमण-बिहारी-दरिहरे लिखबेने छथि। रमण आ दरिहरे तँ ठीक सोचै छथि मुदा बिहारी तँ कायस्थ छथि आ दरिहरे-रमणक परिभाषा अनुसार राड़केँ सुख बलाय जगदीश प्रसाद मण्डलक अतिरिक्त हुनके टा पर नै वरण समस्त मिथिलाक गएर ब्राहम्णकेँ देल गारि अछि।
विदेह घरे-घरे घुसि चुकल अछि, से ३१ मइ२०१४ केँ रमण-दरिहरे-बिहारीक "राड़केँ सुख बलाय"कथा गोष्ठीमे शामिल सभ ब्राहम्ण छद्म कथाकारक लिस्ट हमरा ०१ जून २०१४ क भोरमे चाही।
२. आब आउ सगर रातिकेँ खतम करबाक साहित्य अकादेमीक मैथिली शाखा आ ओकरा द्वारा मान्यताप्राप्त फ़र्ज़ी संस्था सभक पर।
३ रम ण साहित्य अकादेमीक मैथिली शाखासँ लाखक लाख असाइनमेण्ट क़ताक सालसँ ल'रहल छथि, से हुनका ई भार देल गेलन्हि जे सगर रातिपर विदेहक प्रभावकेँ ओ ओहिना ख़त्म करथु जेना आरती कुमारीकेँ ओ बिहारी-दरिहरे संग मिलि क' ख़त्म केने रहथि। मुदा हुनकर एस्टीमेट ऐबेर गड़बड़ा गेलन्हि, मैथिली लग आब पाठक छलै, शक्ति छलै, स्तर छलै, से मेडियोकर रमण-बिहारी-दरिहरे नै बुझि सकला। ख़ून रंग आनै छै, चेन्हासी छोड़ै छै ़़़़........ख़ून खूनीकेँ ताकि लै छै़़़.
मिथिलामे दुर्गापूजामे मोटामोटी चन्दा ओसूलि क' पूजा होइ छै। बस रोकि क' चन्दा ओसूली सरस्वती पूजा लेल आब शुरू भ' गेल छै, पहिने नै होइ छलै, कारण ई पर्व व्यक्तिगत निष्ठासँ सम्बन्धित छल। ओ निष्ठा यज्ञोपवीत करबा क' मूर्खतापूर्वक मोछैल आ क्लीन शेव ( संगे प ाग पहिरने!) विद्यापतिक कोनो तत्कालीन वेशभूषाक अध्ययनसँ रहित जातिवादी कलाकार द्वारा बनाओल फोटोपर माल्यार्पणक विद्यापति पर्वमे सेहो नै भेटत। ई विद्यापति पर्व सभ , जातिवादी रंगमंच , साहित्य अकादेमीक मैथिली शाखा, प्रज्ञा संस्थान, साझा प्रकाशन आ सगर राति दीप जरय मैथिलीमे कट्टरता बढ़ेलक आकि घटेलक?
२. विश्वकर्मा पूजा, दुर्गापूजा आदि ई दाबा नै करैए जे ओ सभ मैथिली लेल काज करै छथि। मुदा ई सभ समाजमे मिलि काज केना करी से सिखबैए। एकर विपरीत विद्यापतिकेँ यज्ञोपवीत करबाकेँ जे सांस्कृतिक संस्थापर कब्जाक राजनीति सिखाओल गेल से जातिवादी रंगमंचमे पैसल, कोलकाताक कु र्मी-क्षत्रिय समाज मैथिलीसँ अलग क' देल गेल। छिट्टाक छिट्टा पोथी आ सम्मान मैथिल ब्राहम्ण आ कर्ण कायस्थ लेल रिज़र्व भ' गेल। दोसर जँ हिम्मत केलक तँ बुढ़ा सभ लफुआ युवाकेँ साहित्यकार बना क' हुलकाब' लगला। "राड़कँ सुख बलाय"क लेखक केँ श्याम दरिहरे, प्रदीप बिहारी आ रमानन्द झा रमण द्वारा हुलकाएब ऐ प्रक्रियाक टटका उदाहरण अछि। मुदा ई प्रक्रिया जे ५० सालसँ मैथिलीमे ब्राह्मणवाद आ कायस्थवादक संजीवनी बूटी छल कोना धराशायी भ' गेल। मैथिली साहित्यमे एहन की भ' रहल अछि, कोन ऐतिहासिक क्रिया- प्रतिक्रिया चलि रहल अछि जे ई संभव केलक, आ जे रमण-बिहारी- दरिहरे आ हुनकर सभक आका साहित्य अकादेमीक मैथिली विभाग आ जातिवादी रंगमंच नै बूझि सकल?
३. सगर राति दीप जरय द्वारा ब्राहम्ण युवामे जे कट्टरता ढुकाओल जा रहल छल से जखन तोड़ल गेल तँ बिहारी- रमण- दरिहरे आ आका सभ बूझि नै सकल जे की भ' रहल अछि आ अन्ततः ओ सभ अपन पेशेन्स खतम क' लेलन्हि। मुदा ऐबेर तँ दुनियेँ उनटल छल।
रहुआ संग्रामक कथा गोष्ठीमे रमणजी सहित सभ निर्णय लेलन्हि जे राति भरि कियो नै सुतता, मुदा भोजनसँ पहिने जखन सभ नामी(!!) कथाकारक पाठ क' सुति रहला तँ भोरहरबामे जे युवा सभ नामी कथाकार लोकनिक कथा सुनने रहथि, तिनकर नम्बर एलन्हि। आशीष अनचिन्हार जखन कथा पढ़ैले एला तँ संचालक ओंघा रहल छला आ मात्र अध्यक्ष शिवशंकर श्रीनिवास जागल रहथि, नै सुतबाक निर्णय लेनहार रमणजी फोंफ काटि रहल रहथि, जकर विरोधमे अध्यक्षक कहलाक उपरान्तो आशीष अनचिन्हार कथा पाठ करबा सँ मना क' देलन्हि; ओ पोस्ट माडर्न कथा बादमे "विदेह लघु कथा" मे छपल।
मुदा ब्राह्मणवादी सेंसर प्रक्रिया एतेक जब्बर छै जे ने आयोजक, ने रमण आ ने अध्यक्ष- संचालकक फर्जी सगर रातिक इतिहासमे एकर वर्णन भेटत। अरुचिकर गपकेँ झँापि देबाक ब्राह्मणवादी प्रवृत्ति एकर कारण अछि।
८१ टा सगर राति भेबो कएल आकि नै, लोक हमरासँ पुछै छथि। पहिने डाकसँ रचना आबै आ से नामी (!!) कथा सभ पढ़ल जाइ छलै, जे युवा सभ सदेह आबथि तिनकर नम्बर एबे नै करन्हि, एबो करन्हि तँ सुतलाहा बेरमे, मुन्नाजी जखन एकर विरोध केलन्हि तँ वएह कहल गेल, गप झाँपू, रजिस्टरमे ओइ नै एनिहार सभक सेहो उपस्थिति दर्ज भेल तेँ। बहुत कथा गोष्ठीमे दसो टा कथाकार नै एला, मुदा उपस्तिथि रजिस्टरमे बहुत रास उपस्थित भेटता, किछु एबे नै केला, किछु डाकसँ एला(!!) आ किछु हाजरी बना क' निपत्ता भ' गेला सेहो। जेना युद्धमे ३००० सँ कम मुइने ओकरा युद्ध नै कहल जाइए, तहिना दस टा सँ कम उपस्थितिकेँ सगर राति केना कहल जा सकत? ८१ क संख्या बड्ड कम भ' जाएत, ८१ बड्ड बेशी होइ छै, एतेमे तँ शान्त क्रान्ति भ' जइतए, से किए नै भेल तकर कारण ऊपर देल अछि।
ऐ समानान्तर आन्दोलनमे हमरा सहयोग चाही बा विरोध, धनाकर ठाकुर आ गंगेश गुंजनक "आइडियोजिकल न्यूट्रेलिटी"क मतलब सेहो एकेटा छै, आ से छै समानान्तर धाराक विरोध।
आ इतिहास हमरो मूल्याँकन करत आ हुनको ( विरोधी आ न्यूट्रल फिफ्थ कालमनिस्टक) ।
बहुत लोक ऐ तरहक कमेण्ट पछिला ६ सालसँ द' रहल छथि जे आब विदेह बदलि गेलै, ओकरा सभ सन भ' गेलै।विदेहक उद्देश्य ने बदलल छै आ ने बदलतै। कोन व्याख्या ककर तुष्टीकरण छै से स्पष्ट बिन केने ऐ तरहक कमेण्ट कएल जाएत अछि। हुनकर आशा जँ ई रहैए जे मैथिली साहित्य केँ युवाक उत्साह विदेहक माध्यमसँ नव दिशा प्राप्त करत आ से आब लागि रहल अछि जे से आब व्यक्तिगत कुण्ठाक मंचक रूपमे दुरुपयोगी भ' गेल अछि तँ ऐ सम्बन्ध में हमर यएह कहब अछि जे सत्यक कियो उपयोग क' सकैए आ कियो दुरुपयोग , जे हुनका दुरुपयोग आ व्यक्तिगत कुण्ठाक तुष्टीकरण आब लागि रहल छन्हि से बहुत गोटेकेँ ६ साल पहिनहिये सँ लागि रहल छन्हि, आ तकर व्याख्या हमरा लग यएह अछि जे ओ सभ मात्र विदेहसँ सिम्बोलिक विरोधक आशा करैत रहथि, असली परिवर्तन नै चाहनहारकेँ यैह असली ब्राह्मणवाद बुझेतन्हि, कारण बदलल पात्र सँ ब्राहम्णवादी मानसिकता उद्वेलित भ' गेल छै, ओ गेल तँ हम अबितौं मुदा ई सभ के आबि गेल। अहाँकेँ बुझबाक चाही जे मैथिली आगाँ एलै, जकरा जतेक प्रतिभा छलै ओ विदेहक माध्यमसँ ततेक सिखलकै आ ततेक आगां बढ़लै आ बढ़तै। किछु लोक जँ स्वार्थक लेल विदेहसँ जुड़ला मुदा आनुवंशिक जाति श्रेष्ठता हुनकासँ विदेहक निश्छल प्रयासोक बावजूद नै गेलन्हि, आ जइ विदेहकेँ ओ साहित्य आन्दोलन बुझै छला ( हृदयसँ नै) आ विदेहकेँ इमोशनल ब्लैकमेल, धमकी , हमरा आ हमरा परिवारकेँ ईमेल- फोनसँ गारि, छोड़ि क' जेबाक धमकी ( छोड़ि क' जेबाक धमकी देनिहारमे संयोगसँ अखन धरि मात्र ब्राहमणे छथि जिनका लगै छन्हि जे सिमबोलिक प्रोटेस्ट धरि मात्र विदेह सीमित रहितए), जे आब अहँू वएह (!!), बुझलौं प्राइज़ लेल, फलनाकेँ दिआबए चाहै छिऐ, व्यक्तिगत राजनीति , विदेहक भला नै हएत, ई सभ ६ सालसँ सुनि- सुनि हमर कान पाकि गेल अछि। रामदेव झा आ अमर पहिनेँ कहैत रहथि, हम अपन कनियाँकेँ पुरस्कार दिआब' चाहै छिऐ, सभ हँसि देलकन्हि जे साहित्य अकादेमीक मैथिली विभाग निर्वस्त्र अछि दोसराकेँ की सम्मानित करत तँ आब कहि रहल छथि जे उमेश मण्डल , राजदेव मण्डल, बेचन ठाकुरकेँ हम पुरस्कार दिआब' चाहै छिऐ। मोहन भारद्वाज देवशंकर नवीनक सोझाँ कहै छथि जे गजेन्द्र ठाकुर पागले ने छै जेना लखन झा छलै। दरिहरे सेहो लाल बुझक्कर छथि, हुनका आब बुझबामे आबि गेलन्हि जे हमरा साहित्य अकादमी सँ झगड़ा अछि तेँ, व्यक्तिगत राजनीति तेँ। बिहारी मुन्नाजीकेँ फ़ोन करै छथि आ कहै छथि मात्र जगदीशे मण्डलकेँ किए आगाँ बढ़ाओल जा रहल अछि (!!) ब्राहम्णवादी मानसिकता ई छिऐ, जे जगदीश मण्डल मेरिटसँ नै , बढ़ेलासँ आगाँ बढंल छथि जेना मैथिली साहित्यमे पहिने होइ छलै। प्रदीप बिहारी मुन्नाजीकेँ कहै छथि जे विदेह किए जातिवादी रंगमंचक विरोध करैए, किए समानान्तर परम्परा भ' क' मूल परम्पराक गुणवत्ताक समीक्षा करैए, समानान्तर तँ मूलसँ मिलित्े नै छै तँ किए हमर सभक नाम लै छी , अलग रहू, यएह छिऐ असल ब्राहम्णवाद- कायस्थवाद। चर्चे नै कर, काने बात नै दे!! आ ईहो संयोगे अछि जे जइ २-४ टा लोककेँ दिक़्क़त छन्हि से ब्राहम्णवादी प्रवृत्तक छथि, अनका ई दिक़्क़त किए नै छन्हि। पछिला ६ सालसँ विदेह जहिना छल ओहने रहत, अगिला कमसँ कम ३० साल धरि मैथिली साहित्य आब अहिना चलत। विदेहमे जकरा जे मेरिट छै ओ ओतेक बढ़त, चाहे ओ कोनो जाति, धर्म, क्षेत्रक होथि। विदेह जिनका बदलल लागि रहल छन्हि ओ स्वयंकेँ देखथु जे ओ तँ नै बदलि गेल छथि?
आब फेर आउ सगर राति दीप जरय पर।
अलिखित संविधानक नामपर बहुत रास खेल भेलै। ई मुख्य रूपेँ कथावाचनक गोष्ठी छिऐ मुदा एत' आलोचनात्मक आलेख पढ़बाक सेहो अनुमति छै आ से जँ अहाँक नाम रमण अछि तखने टा, से जखन कबिलपुर गोष्ठीमे मुन्नाजी विहनि कथा पर आलेख पढ़बाक अनुमति मांगलन्हि तँ से अनुमति नै भेटलन्हि, आ एत' अलिखित संविधानक सोंगर लेल गेल, आ तकर दूटा कारण , एक तँ मुन्नाजीक नाम रमण नै छियन्हि, दोसर विहनि कथाक कनसेप्ट विदेह द्वारा आगाँ बढ़ाओल जा रहल अछि से तकर विरोध, किए नै ओ कनसेप्ट कतबो वैज्ञानिक होइ।
झंझारपुर गोष्ठी मे जे एला तिनकर कथाक पाठ नै भेलन्हि मुदा डाकसँ आएल कथाक पाठ भेल, आ जँ अहाँ अविनाश छी सुमन-अमरकेँ गारि लिखै छी यात्रीक नामपर , तँ अहूँ कथाकार, कवि सभ , नै रहितो , छी, देवघर गोष्ठीक संयोजकत्व सेहो बोनसमे अहाँकेँ भेटत। से घोंघरडीहा गोष्ठीमे जिनका सभकेँ कथा नै पढ़' देल गेलन्हि, ओ सभ युवा एकर विरोध केलन्हि, किछुकेँ कथा पढ़' देल गेलन्हि आ जिनका नै पढ़' देल गेलन्हि से अगिला कथा गोष्ठीसँ एनाइ बन्द क' देलन्हि।
जे सभ मैथिली फिल्म आ डोक्यूमेण्टरीक नामपर लोकसँ पाइ ठकलन्हि से रमण- दरिहरे- बिहारीक विदेहक विरोधमे संगी छथि, जे युवा प्राइज़ लेल मैथिलीयोमे लिखना्हि, जातिवादी सभसँ मिलि साहित्य अकादेमीक युवा पुरस्कार लेलन्हि ओ तँ स्वाभाविक रूँपे हुनकर संगी हेता।
विदेह उमेश मण्डल आ जगदीश प्रसाद मण्डलक कान्हपर बंदूक राखने अछि, यूज़ क' रहल अछि, आ जँ हुनकर सभक रचना नै छप' देल जाइत, "तिल बहब ने" छपबासँ पहिने , सकरबाबल जाइत, तखन सभ ठीक छल। ब्राहम्णवादी सभ जेकाँ विदेह कोनो काज कएलासँ पहिने "तिल बहब ने"क शर्त क़रार नै करबैए आ सएह कारण अछि , नव ब्राह्मणवादी ई नै बूझि सकला, धू, एहनो क़तौ भेलैए। बिनु जान- पहिचान, भेंट- घांटक मात्र मैथिलीक नामपर सभ एकत्रित भ' गेल से हुनका अजगुत लगलन्हि।
प्रदीप बिहारी मुन्नाजीकेँ कहै छथि आ ई विचार रामदेव झाक सेहो छन्हि जे जखन विदेह साहित्य अकादेमीक समानान्तर पुरस्कार शुरू कैए देलक तखन साहित्य अकादेमी लेल शोर किए? माने ओकरा बकसि देल जाए! अशोक अविचल शिवकुमार जीकेँ कहै छथि जे मायानाथ झा, आनन्द कुमार झा ( ऐमे गुणनाथ झा जोड़ि लिअ) आदि जिनका सभक चर्चा विदेह केलक सभकेँ साहित्य अकादेमी पुरस्कार भेटलै, तँ हुनका उत्तर भेटल छलन्हि, जँ हुनकर सभक नाममे झा नै मण्डल रहितन्हि तँ की ई संभव छल?
आ साहित्य अकादेमी कोनो मनुक्ख नै छिऐ जकरा संग भतबरी कएल जाएत आ ने ककरो पैतृक संपत्ति जकर उपयोग ब्राहम्ण कायस्थक तथाकथित साहित्यकारकेँ ख़ैरात बँटबा लेल आब कएल जा सकत।
आ हमरा विषयमे जखन सभकेँ बुझबामे आबि गेलन्हि जे नै रौ, ई अपना सभ सन नै अछि, विदेह अपना सभ सन नै छौ, तँ हुनका सभ केँ आर चिन्ता लागि गेलन्हि! रौ कहीं, ईं हो सभ हमरे सभ सन, कहीन, ई जे अपने प्राइज़ लेब' चाहैए बा दोसराकेँ दिआब' चाहैए....
ब्राह्मणवाद मैथिलीकेँ गीरि गेलै, आ सभकेँ बुझल छै जे दूटा सहोदरो एक रंग नै होइए, से पूरा जाति नीक बा अधला हेतै ई कनसेप्ट विदेहक नै छै, ओ तँ ब्राह्मणवादी कनसेप्ट छिऐ।
अतुलेश्वर झा छथि ओना तँ ब्राहम्णवाादक विरोधमे रहथि मुदा पाग आ विद्यापतिक हमर लेख क बाद अलग भ' गेला़, आ एहेन बहुत रास लोक छथि, प्रेम चन्द्र पंकज आ अभय दासकेँ कोनो ने कोनो बात ल' क' विदेहसँ घृणा भ' गेलन्हि, आ ई गप ओ सभ मुन्नाजीकेँ सूचित केलन्हि जे ओ लोकनि विदेह पढ़नाइ आब छोड़ि देलन्हि, प्राय: आब ओ सभ चोरा नुका क' विदेह पढ़ै छथि, कारण सभ गतिविधिक जानकारी हुनका सभकेँ रहै छन्हि।
आब सगर राति पर आउ, यात्री दिससँ सुमन- अमर केँ गारि देनहार आ अमर- सुमन दिससँ यात्रीकेँ गारि देनहार, मैथिली साहित्यमे ब्राहम्णवाद बचेबाक लेल विदेहक विरुद्ध दरिहरे- रमण- बिहारीक संग आबि गेल छथि अंतिम लड़ाइ लड़बा लेल।
गुरुवार, 27 मार्च 2014
आदर्श विवाह प्रारूप
आदर्श विवाह प्रारूप
सुझाव आमन्त्रित अछि।
परिभाषा:
आदर्श विवाह:
एहेन विवाह जाहिमें वर पक्ष एवं कन्या पक्ष पूर्ण स्वतन्त्र भाव सऽ केवल वर-कन्याक विवाह हेतु सहमत होइथ तथा विवाह कोना होयत ताहिपर एक समाजिक समझौता तैयार करैथ जेकर मान्यता सर्वोपरि हो तथा हर कार्य ताहि समझौता अनुरूप हो। सामान्यतया एक आदर्श-विवाहमें समाज द्वारा निर्धारित दुनू पार्टीक आर्थिक अवस्था आ व्यवहारिक जरुरति अनुरूप समुचित स्वरूपमें हो परन्तु वैवाहिक सम्बन्ध निर्धारण हेतु कुल खर्चके सीमांकन अधिकतम ५१,०००.०० रुपया मात्र हो।
समझौता:
समझौता में प्रथमतः वर-पक्ष एवं कन्या-पक्ष आपसी वार्ता करैथ आ लगभग सभ विन्दुपर आपसी सहमति मौखिक रूपसँ तय करैथ तदोपरान्त समाजके उपस्थिति रखैत बेटीवाला सँ वैवाहिक खर्च संवरण लेल कि-केहेन सामर्थ्य छन्हि ताहिपर खुल्ला चर्चा करैथ आ दुनू पक्ष अपन-अपन भावना समाजके समक्ष राखैथ आ जाहि विन्दुपर सहमति-असहमति प्रथम वार्तामें बनल ताहिपर समाज के वरिष्ठ संरक्षण अभिभावकवर्ग सँ विचार लैत अन्तिम सहमति कायम करैथ आ एक लिखित समझौता तैयार करैथ जे दुनू पक्ष अपन-अपन ईष्ट कुलदेवी-देवताके समक्ष आशीर्वाद प्राप्त करय लेल राखैथ आ एहि अनुरूपें अन्य सभ बात सामान्य रहला पर अनुसरण करैथ। समझौता में सभ सऽ प्रमुख बात के पूर्णतः वर्णन हो कि कुल खर्च एतेक तक कैल जायत जाहिमें वरपक्ष के तरफ सऽ एतेक आ कन्यापक्षके तरफ सऽ एतेक।
विधि-व्यवहार:
परंपरानुसार जिनकर जे मान्यता होइन आ ताहि में जे जाहि धर्मके निर्वाह हेतु तैयार होइथ तेकर सम्मान एक-दोसर पक्ष समाजके प्रत्यक्ष पर्यवेक्षण में अवश्य करैथ। जाहि विधि-व्यवहार करयमें अनावश्यक दबाव वा कंजूसी भऽ रहल हो ताहिठाम समाजके निर्णय अन्तिम मानैथ। विधि-व्यवहार लेल दुनू पक्ष अपन परंपराके देखैथ लेकिन आदर्श सिद्धान्त अनुरूप ई खर्चसीमा ५,०००.०० अधिकतम हो! लड़का-लड़कीके लेल आवश्यक परिधान अनिवार्य हो, तदोपरान्त हर वस्तु स्वेच्छिक रूप सऽ एक-दोसर पक्ष लेन-देन करैथ।
वैवाहिक संस्कार:
वैदिक वा अन्य परंपरा जाहिमें स्वयं के इच्छा आ समाज के सहमति दुनू देखल जाय आ ताहि अनुरूपें कैल जाय। जाहि अभिभावक केँ आवश्यक खर्च हेतु साधन नहि छन्हि हुनका सभके लेल हर गाममें एक सामूहिक विवाह के समय निश्चित हो आ ताहि समय पर एहेन विवाह सम्पन्न कैल जाय। एहि तरहक व्यवस्थापन लेल जे कोनो संस्था, व्यक्ति, समिति, आदि तैयार हो ताहि संस्थाके सामूहिक सहयोग दैत आयोजन कैल जाय। एक सामूहिक विवाह के पवित्र यज्ञ समान मान्यता भेटय आ एहिमें समस्त समाजके लोक बैढ-चैढके भाग लैथ। घरही किछु सहयोग जरुर संकलन कैल जाय।
बरियाती:
आजुक बदलल परिवेशमें ओना तऽ बरियाती के केवल विवाहके राइत मात्र स्वागत-सत्कार करैत विदाई के परंपरा सर्वमान्य एवं सुविधापूर्ण बनि गेल अछि, तथापि दूरके बरियातीके संग न्याय करैत कम से कम विश्राम के व्यवस्था आ भिन्सर हल्का ताजा ताजगी हेतु आवश्यक खानपानके सहित इन्तजाम करैत कैल जाय। परन्तु समाजके आदेश अन्तिम व समझौतामें एहि बात के उल्लेख आवश्यक। बरियाती के संख्या कोनो हाल में २५ सऽ बेसी नहि हो! यदि बेटाके विवाहमें बरियाती २५ सँ बेसी होइछ तखन बेटीवाला के आवश्यक खर्च बेटावाला उपलब्ध कराबैथ। यदि एक सांझ सऽ बेसी बरियाती ठहरब मजबूरी छैक तखनहु बेटावाला उपरिव्ययके भार गछैथ।
सोहाग:
मिथिलामें हिन्दू विवाह पद्धतिमें वर-कन्याके वैदिक विधिसँ विवाह भेला उपरान्त वरके पिता वा अभिभावक के समक्ष सेनुरदान आ तदोपरान्त कन्याके माथ पर आशीषस्वरूप में घोघट देबाक परंपरा छैक जाहिमें विवाह के साक्षी बनैत दान कैल कन्याके अपनायब आ हुनक इज्जतके अपन मर्यादापूर्ण व्यवहार सँ रक्षा करब से प्रतिबद्धता अभिव्यक्त करब समान छैक। एहि समय जे कोनो लेन-देन होइत छैक ताहिमें स्वेच्छाचार आ समाजिक मर्यादाके न्युनतम माँग पूरा होयब आवश्यक छैक, एहि लेल वर-पक्ष स्वतन्त्र हेबाक चाही आ कोनो प्रकार के टीका-टिप्पणीके प्रचलन समाप्त हेबाक चाही। सोहाग देबाक क्रममें बरियातीगण सेहो स्वतन्त्रता संग स्वेच्छा सँ जे किछु कन्याके हाथ में आशीषस्वरूप रखैत छथि ताहिके सम्मान हेबाक चाही। एहिमें विदाई के लोभ वा अन्तर-इच्छा सँ कोनो प्रकार के लेनदेन नहि हेबाक चाही। सामूहिक विवाहमें सोहाग लेल प्रायोजक अनुरूप कार्य कैल जाय। एहिमें समाजके सहयोग अपरिहार्य आ समाज के निर्णय अन्तिम होयबाक चाही।
चतुर्थी के भार:
जे आवश्यक विधि छैक तेकर पूर्ति सम्बन्धित पक्ष आपसी मेल-मिलाप सऽ करैथ, कोनो दबाव व आडंबर के हतोत्साह करबाक चाही। सामूहिक विवाहमें एहि तरहक समस्त विधि-व्यवहार के कटौती हो।
मधुश्रावणी में साँठ:
एहिमें सेहो कोनो पक्ष द्वारा दोसर पक्ष पर आडंबरी भार नहि वरन् स्वेच्छा एवं परिस्थिति अनुरूप कार्य करबाक लेल प्रोत्साहित करैथ, एहेन व्यवहार हेबाक चाही। सामूहिक विवाहमें एहि तरहक समस्त विधि-व्यवहार के कटौती हो।
कोजगरा के भार:
प्रचलित मखान-मिठाई के वितरण हेतु जतेक संभव हो ततेक भार प्रदान कैल जाय, स्वेच्छा सर्वोपरि। सामूहिक विवाहमें एहि तरहक अतिरिक्त भार के कटौती हो।
द्विरागमन:
लड़कीके पिता/अभिभावक के तरफ सँ आवश्यक सामान जे एक गृहस्थीके बसाबय लेल देल जाइछ तेकर शुद्ध स्वरूप के निर्वहन हो।
डा. अरविन्द झा, कृष्णानन्द चौधरी, भावेन्द्र मिश्र, बिरेन्द्र कुमार मेहता, पंकज झा, अमन झा, मदन कुमार ठाकुर, नवीन ठाकुर, सुभाष मिश्र, निराजन झा, विकास ठाकोर, चन्दन झा, रमण झा, रोशन झा, चक्रधर झा आ संजय चौधरी केँ विशेष धन्यवाद जे अपन अमूल्य सुझाव पठाय उपरोक्त सिद्धान्त प्रतिपादनमें सहयोग केने छथि।
अपने लोकनि सँ सेहो निवेदन जे अपन-अपन सुझाव शीघ्र पठाबी: मेल करी e mail- dahejmuktmithila@gmail.com ,madankumarthakur@gmail.com ,pravin112@hotmail.com या फेर कमेन्ट करी फेसबुक के निम्न लिंक पर:
मंगलवार, 25 मार्च 2014
नागदह पोखड़िक उद्भव आ वर्तमान
जतवे पुरान अछि नागदह गाम ओतवे पुरान अछि नागदहक पोखड़ि. नागदह आ बलाइन एकेपंचायत में पड़ैत अछि .हालाँकि स्वर्गीय डॉ०सुभद्रा झाक लिखल एक गोट पोथीक संदर्भानुसार बलाइन गाँओक प्राचीन नाम छलैक ‘बएनागढ़’तथा तकर सटल नागदहक रेवेन्यू नाम थिकैक‘मालगढ़’. नागदहक पोखड़िक सम्बन्ध में जेकिछु बुजुर्ग लोकनि सँ ज्ञात अछि ओ प्रायः एहीतरहे अछि:- एही गाँव में कियो दू वा तीन भैयारी रहथि. जखनहुनका लोकनिकेँ आपस में यथा - जात केबंटवारा होमय लागल त दू वा तीन ठाम बाँटलजाय त स्वतः तीन वा चारि ठाम भ जायल करैक.ई क्रम प्रायः कतेको बेर भेल. गामक लोककेँ बड़ाआश्चर्य लगलन्हि जे भाग / कुड़ी जखन दू वा तीनठाम लगैत अछि त एक भाग स्वतः कियाक बढ़ीजाइत अछि.तखन एकगोट विद्वान -वुजुर्ग हाथजोड़ी निहोरा केलाह जे यदि एही में किनको भागअछि जे अदृश्य छि त कृपाक' अपन स्थान परआबि वा प्रकट होय. ई कहला उपरान्त जे भाग बढ़ी जायल करैक ओहि भाग पर फुफकार मारैतनाग सांप साक्षात् विराजमान भय बैस गेलाह. ओहिराईत किनको स्वप्न भेलनि जे हमर भागकभूमि पर पोखड़ि होयबाक चाहि. तैं ओहीभागानुकुल पोखड़ि अछि, मिथिला में सुनैत छि जेकतेको पोखड़ि दैत्यक खूनल अछि एकरो सम्बन्धमें कियो - कियो बजैत छथि परन्तु स्पष्ट नहि. ईपोखड़ि मिथिलाक कतेको विशाल पोखड़ि में सँएक अछि. करीब २० एकड़ जकर खाता नम्बर ३७७ आ खेसरा नम्बर ९९३ ई कहिया केना पंजीकृत भेल से त' सर्वे कार्यालय सँ पता कराय पड़त. ई बात कोन समय के अछि से एखन धरी स्पष्ट रूपे ज्ञात नहि. ओना लोकानुकूल एही घटना के बाद एही गामक नाम नागदह पड़ल. एही मान्यता के आधार मानैत जे ई पूर्ण रूपे नागडीह अछि. वर्तमान में नागदह अछि अर्थात नागक डीह.इ बात सत्य अछि जे एही गाम में नागक संख्या बहुत छल आ अछि हम अपने साक्षात् कतेको दिन नागकेँ जोड़ खेलाइत देखने छी.जेना स्वर्गीय डॉ० सुभद्रा झा अपन एक गोट पुस्तक में लिखने छथि ताहि अनुकूल नागदह नाम सँ पहिने कदाचिद एही गामक नाम मालगढ़ छल. तैं ई कहबा में कनमो मात्र अतिश्योक्ति नहि होयबाक चाही, जे जहियासँ गामक नाम नागदह पड़ल ताहि समयसँ ई पोखड़ी उद्भव अछि. कदाचिद कहीं एहन नै होई जे नागदह गामक उम्र ई पोखड़ी संग जुड़ल हो.
एक महातिचारक अन्त भेला पर शुद्धिक समय विकराल महा अकाल पड़ल छल. सौराठ सभामें आगत ब्राम्हण लोकनकिकें ग्रासक कोनोटा व्यवस्था नहि करबाक परिस्थितिमें महाराज माधवसिंह सदिच्छाक अनुसार प्राप्त स्मरणीय मोदी झा समस्त सभैताक भोजनक व्यवस्था कएल. तथा हुनके इच्छानुसार ओहि साल सभा सौराठ में नहि लगाए नागदहमे पोखड़िक पुवरीआ भीड़ पर लगाओल गेल, इ बात हमरा स्वर्गीय डॉ सुभद्रा झा कहने छलथि.
नागदहक पोखड़ी ओहि परोपट्टा में सबसँ विशालपोखड़ि अछि. सुनैत छी, एही पोखड़ि सँ पैघ'बभनदई' बासोपट्टीक पोखड़ि अछि. नगदहकपोखड़ि के करीब २० वर्ष पहिने चारु कात भीड़छल,परन्तु आजुक समय में प्रायः चारु कात घरआँगन अछि आ विस्तृत भेल जा रहल अछि. एहीपोखड़िक जलक स्रोत दू टा थिक, एक त प्राकृतिकरूपे वर्षा आ दोसर कमला सँ निकलल नहर. ओहिमें आयल बाढ़ि सँ नहरक माध्यम सँ एहीपोखड़िक जलाशय उम-डाम भ जाईत अछि. तदोपरांत बाढ़िक खतरा नागदह पर नहि पड़ैत छैक,गामक आवासीय भागक भूमि उँचस्थ छैक.एकटा समय छल जखन पोखड़िक जलाशय कम भ' जाइत छल , गामक गरीब वर्ग लोकनिथोड़ेक -थोड़ेक पोखरिक जगह छेक ओहि में जीविकाक लेल मडुआ आ समयानुसारे किछु -किछुउपजाबैत छलाह.
बलाइनक मलाह लोकनिकें लेल ई पोखड़िजीविकोपार्जनक प्रमुख माध्यम छलनि. पोखड़िदेखबा में कोनो विशाल महानदीसन बुझना जाइतछल. सालोभरी मलाह लोकनि जाल आमहाजालसँ पोखड़ि सजाऔने रहैत छलाह.कखनोमलेडिया साफ अभियान त कखनो माँछ मारलजयबाक इंतजाम.
भरिदिन गामक बूढ़-बुजुर्ग,युवा, बच्चा पोखड़ि मेंनहाइत आ चुभकैत रहैत छलाह. माल - जाल सेहोपोखरिक शोभा बढ़ाबईत रहैत छल. आइयो धरिगामक विवाह,उपनयन,मुंडन आ शुभकृत्य पोखड़िसँ जुड़ल कर्म एही पोखड़ि सँ होइत अछि. कदाचिद नागदह पोखड़िक उद्भव सँ एखन धरि गामक लोककेँ सम्पूर्ण पोखड़ि सँ सम्बंधित कार्यएही पोखरी सँ पूर्ण होइत आएल अछि.
इ पोखड़ि नागदह लेल सदा शुभ आ शुभाशीष दैतरहैत छथि. ग्राम देवता, स्थान देवता आ नागदेवता सदा अपन एही ग्रामीण पर स्नेह बनेने रहैत छथि. एही पोखरिक दक्षिण-पश्चिम कोन मेंभव्य नागनाथ महादेवक मन्दिर सेहो स्थापितअछि. जकर विधिवत स्थापना १९९८ मेंभेल,यदपि शिवलिंग आ स्थान बहुत पहिने सँओहिठाम छल.
पोखड़िक बर्तमान हालात कहबा सुनबा योग्य नहिअछि. जाहि पोखड़िक देख - भाल कतेको सौ -साल सँ नहि भेल हो तकर हाल कि कहल जा सकैछ ? ई त मात्र सोचलापरान्त मानसिक पटल परआवीगेल होयत. कहियो कोनो सरकार एही पोखड़िकें जीर्णोद्धारक वास्ते डेग नहि उठेलथि. एहनास्थितिमें पोखड़िक गहराई कम भेनाइ त स्वाभाविके थिक. पोखड़ि प्रायः अपन रकवा में ३० % (तीस भाग ) भरि चुकल अछि,आ कतेक शीघ्र भरि जाएत से कहल नहि जा सकैछ, कारनअतिक्रमण बहुत जोर शोर सँ ' रहल अछि. जे लोक जाहि दिशा में छथि ओ ओहि भाग पोखड़िभरनाई शुरू क' चुकल छथि, इ कार्य युद्धस्तर सँ ' रहल अछि. कारन इ पोखरिक गिनती किनको व्यक्तिगत नहि अपितु सरकारी में होइत अछि, तै रोकत के, बाजत के ? इ थिक वर्तमानमें नागदहक पोखड़िक स्थिति.
मिथिला क्षेत्र में बिहार सरकारक उपेक्षा सतत रहल अछि, परन्तु एही दिशा में मिथिलाकविद्वतजनक आँखि प्रायः एखनो धरी बन्न अछि. जौं अपन आँखि नहि फूजल रहत त दोसर सँकि आस ? मिथिलावासी लोकनि सँ आग्रह करैत छी जे अपन धरोहर के बचाबक बास्ते हम सबआगा बढ़ि, नहि त' ओ दिन दूर नहि जखन हमर सभक आदि गुरु बाबा विद्यापतिक लिखितपंक्ति ' पग पग पोखड़ि पान मखान ,सरस बोल मुस्की मुस्कान' भविष्य में झूठ सावित भ'जाएत. कारन जखन पोखड़ि ए नहि त’ मखान कतए सँ ? अस्तु
संजय कुमार झा 'नागदह '
दिनांक : २० /१२/ २०१३
दिल्लीफोन : ८०१०२१८०२२
सदस्यता लें संदेश (Atom)


text:
दिनांक 26 नभम्वर 2012 केँ गीता भवन दरभंगामे साक्षर-दरभंगा, मिथिला
संघर्ष समिति एवं मिथिलांचल विकास परिषद् द्वारा आयोजित विद्यापति पर्वक अवसरपर सम्मान समारोह, परिचर्चा एवं कवि सम्मेलनक सुन्दर आयोजन भेल। पहिल
सत्र सम्मान समारोहक छल जेकर अध्यक्षता केलनि डाॅ. आर. के. रमण एवं संचालन श्री
कमलेश झा।
श्री प्रयाग सहनी, श्री दीवाकर झा, श्री प्रवोध झा एवं मैथिली साहित्यक
यशस्वी साहित्यकार श्री जगदीश प्रसाद मण्डलकेँ हुनक अधुनातन साहित्यिक
योगदान हेतु साक्षर-दरभंगा द्वारा ‘वैदेह सम्मान’सँ सम्मानित कएल गेल। डॉ.
भीमनाथ झा पाग-दोपटा एवं पुष्पमाल अर्पित कए सम्मानित केलनि।
प्राथमिक एवं मध्य विद्यालयी शिक्षाक माध्यम मैथिली नै हएब..., मैथिली
पत्र-पत्रिकामे भयंकर बाह्मणवादी बेवहार..., अल-बलमे लाखक-लाख खर्च करब मुदा पाठक
आ लेखकक प्रोत्साहनपर किछु नै तइपर भरि-भरि आँखि कानैत रहब..., आकाशवाणी दरभंगाक मैथिली
कार्यक्रमकेँ सोल्हन्नी जातिवादी हएब...., इत्यादि एहन अनेक मुद्दापर ‘मैथिली-मिथिलाक विकासमे वाधक तत्व’
विषयक संगोष्ठीमे विचार-विमर्श भेल। डाॅ. अशोक कुमार ठाकुर, डाॅ. विद्यानाथ
झा, डाॅ. इन्द्रनाथ झा, श्री जगदीश प्रसाद मण्डल, श्री चन्द्र कुमार झा चन्द्र
एवं उमेश मण्डल अपन-अपन मत रखलनि। ऐ सत्रक अध्यक्षता डाॅ. भीमनाथ झा एवं संचालन
श्री चन्द्र कुमार चन्द्रजी केलनि।
एहिना तेसर सत्र कवि सम्मेलनक छल। जेकर लगले हाथ डाॅ. भीमनाथ झाक अध्यक्षतामे कविताक पाठ प्रारम्भ भेल। जइमे पहिल कविता श्री प्रयाग सहनी ‘हम मैथिली छी’क पाठ केलनि। चन्द्र कुमार झा चन्द्र, जगदीश प्रसाद मण्डल, शारदा नन्द सिंह, भीमनाथ झा, विष्णुदेव झा विकल, उमेश मण्डल इत्यादि कवि सेहो अपन-अपन कविताक पाठ केलनि।


text:
''नींक-नींक काज करैत जायब,'' राजा कूड़न किसान सँ कहलथिन्ह। कूड़न, बुढ़ान सरमन आ कौंराई , इ छेलाह चारि टा भाई. चारों भोर में जल्दी उइठकँ अपना खेत पर काज करअ जाइत छेलाह।
दुफहरिया में कूड़न की बेटी अबैत छलीह, पोटरी सँ खाना लकअ। एक दिन गाम पर सँ खेत जाइत समय बेटी के एकटा कोनगर पाथर सँ ठोकर लागि गेलहि। ओकरा बड्ड क्रोध एलहि। अपनां दरांती सँ ओ ओहि पाथर के उखाड़क कोशिश करअ लगलीह। एकरे बाद फेर बदलैत जाइत अछि एहि पइघ किस्सा के घटना। तेजी सं। पाथर उठाक लड़की भागैत-भागैत खेत पर आवैत अछि. अपना पिता आ कक्का के सब बात एकहि सांस में बतबैत अछि।
चारु भाइ के सांस अटैक जाइत अछि। सब. जल्दी-जल्दी घर लौटेत छथि। हुनका मालूम पड़ि गेल छैन्ह कि हुनक हाथ में कोनो साधारण पाथर नहिं, पारस छैन्ह। लोहे के जेहि चीज़ सँ छुअवैत छथि ओ सोना बनि जाइत अछि आ हुनका आंखि में चमक भरि दइत छैन्ह।
लेकिन आंखिक ऐहि चमक बेसि काल तक नहिं टिक पवैत। कूड़न के लगैत छैन्ह कि देर-सबेर राजा तक एहि बात पहुंचिए जायत आ तखन पारस छिना जायत. तअ कि इ नींक नहिं होयत कि अपने सँ जाकअ राजा के सब कीछ बता देयल जाय।
किस्सा आगां बढ़ैत अछि...फेर जे कछु घटैत अछि ओ लोहाके नहिं बल्कि समाज के पारससँ छुआवक किस्सा बनि गैल। राजा नहिं पारस लेल न सोना.। सब किछ कूड़नके घुमौवैत कहलाह- एहि सँ नींक-नींक काज करिअह। पोखरि खुदिवैह।
इ किस्सा सत्त अछि, ऐतिहासिक अछइ- नहिं मालूम लेकिन पर देश के बिचोंबीच एक बहुत पइघ हिस्सा में इ किस्सा इतिहासके अंगूठा देखौवैत लोकक मन में रमल अछि। एहिठआंव पाटन नामक क्षेत्र में चारि टा बड्ड पइघ पोखरि आइओ अछि। आ एहि किस्सा इतिहास के कसौटी पर कसअ वालासबके लजौवैत अछि- चारु पोखरि क नाम चारु भाई के नाम पर अछि. बुढ़ागर में बूढ़ा सागर, मझगवां में सरमन सागर, कुआंग्राम में कौंराई सागर आ कुंडम गांव में कुंडम सागर.
सन् 1907 में गजेटियर के माध्यम सँ एहि देशक 'व्यवस्थित' इतिहास लिखवाक घूमि रहल अंग्रेज भी एहि इलाके मेंकतेबाक लोकनि सँ एहि किस्सा सुनल आ फेर देखलिन्ह आ फेर परखलैन्ह एहि चारि पइघ पोखरिक।
तखनों सरमन सागर एतेक पउघ छल कि ओकर भीड पर तीन पइघ-पइघ गांम बसेल छल आ तीनों गांम एहि पोखरि के अपना-अपना नाम सँ बांट लेल। लेकिन ओ विशाल ताल तीनों गाम के जोडऐत छल आ सरमन सागर के नाम सँ स्मरण होइ त छल. इतिहास सरमन, बुढ़ान, कौंराई और कूड़न के याद नहिं राखल..लेकिन एहि लोक पोखरि बनवैलैन्ह आ इताहस के भीड़ पर धअ देलखिन्ह।
देश-क मध्य भाग में, ठीक हृदय लअग धड़कैत इ किस्सा उत्तर-दक्षिण, पूरब-पश्चिम- चारों दिस कोनो रुप में भेटिए टा जायत। एहि के साथ भेटत सैकड़ों, हजारों पोखरि। एकर कोनो गिनती नहिं। एहि पोखरीक गिनअ वाला नहिं हिनका बनावअ वाला आवैत रहलाह, पोखरी खोदाइत रहल।


text:
Friday, 6 April 2012
पद्य - ५६ - तीन तिरहुतिया, तेरह पाक
(गीत)
तीन तिरहुतिया, तेरह पाक ।
अप्पन ढोलक, अपनहि थाप ।
चेतह आबहु, नञि तँ फेरहु,
होयतह ओएह, ढाकक तीन पात ।
तीन तिरहुतिया, तेरह पाक ।।
एक दोसरा सँ छकि कऽ लड़लह,
खूब परस्पर टाँग तोँ झिकलह ।
सोति असोति आ बड़का छोटका,
जानि ने की की आओरो बँटलह ।
उत्तराहा दक्षिणाहा कएलह,
आओर पुबरिया पछबरिया ।
जाहि बाट पर रोज चलै छह,
खानि लेलह ओएह पर खधिया ।
कालीदास सत्तहि पुरखा,
की काटि रहल छह, नञि छह भाख ।
तीन तिरहुतिया, तेरह पाक ।।
अपना बीच तेहल्ला पैसलह,
कमजोरी तोर भाँपि ओ गेलह ।
परिकल भेदिया, कयल हिसाब,
तेरह, छब्बीस हो बड़ भाग ।
नऽव - नऽव परिभाषा गढ़लक,
साँच युधिष्ठिर सन ओ बजलक ।
अंग - बज्जि - मिथिला मे भेद,
तिरहुत – कोसी – सीमा देश ।
कहलक कान लऽ कौआ भागल,
कान के देखए ? कौआ ताक !
तीन तिरहुतिया, तेरह पाक ।।
मैथिल फोरलक, मिथिला डाहलक,
मैथिलीक सेहो चिता सजओलक ।
भाँग पिया, भकुअओलक सभ केँ,
सभ मैथिल केर बुद्धि हेरओलक ।
अपनहि “ओ” अदृश्य बनल छल,
मुरूख मैथिलहि ऊक उठओलक ।
भाँग पीबि बेमत्त नचए छल,
नीक – बेजाए, ने बूझि सकै छल।
एतबा मे किछु मैथिलजन केँ,
षडयण्त्रक भेलन्हि आभास ।*
तीन तिरहुतिया, तेरह पाक ।।
किछु मैथिलजन सजग भेलाह, *
जरबाक गन्ध चीन्हए लगलाह ।
टीनही चश्मा जे फेकलन्हि तँ,
अपनहि महल जरैत देखलाह ।
मैथिल अपनहि फानि रहल छल,
अपनहि अपनहि ठानि रहल छल ।
पानि के लाओत, आगि मेझाओत ?
भेदियेक बात गुदानि रहल छल ।
तइयो सजग – सचेत – धीरमति, *
मानल नञि भेदिया सँ हारि ।
तीन तिरहुतिया, तेरह पाक ।।
अपना घऽर मे शेर बनथि,
आ बाहर डऽरेँ लंक धरथि ।
मैथिल केँ भेटल छल श्राप,
पर कहिया धरि तकर प्रताप ?
हरेक चीज केर होइतछि अन्त,
की एहि श्रापक नञि अवश्रंस ?
बाट ने ताकू - अओताह राम,
अपनहि हाथ, अपन सम्मान ।
मुट्ठी भरि ओहि सजग पूत केर, **
व्यर्थ ने जायत अथक प्रयास ।
तीन तिरहुतिया, तेरह पाक ।।
* मिथिलाक ओ सपूत लोकनि से मिथिला, मैथिली ओ मैथिलक उत्थान हेतु कोनहु प्रकारक सार्थक प्रयास कएलन्हि वा योगदान देलन्हि – चाहे ओ कोनहु जाति, धर्म वा वर्ग विशेषक होथि । संगहि ओहो सपूत लोकनि जे मैथिल नहिञो रहैत मिथिला आ मैथिलीक विकास मे अपन सार्थक योगदान देलन्हि ।
** ओना नाँव लिखल जाए तँ एहि सपूत लोकनिक संख्या बहुत बुझना जायत पर समस्त मैथिलगण केर संख्याक अनुपात मे ई नाँव सभ मात्र “मुट्ठी भरि” गनल जाएत ।
“विदेह” पाक्षिक मैथिली इ – पत्रिका, वर्ष –५, मास –५२ , अंक –१०३ , ०१ अप्रिल २०१२ मे “स्तम्भ ३॰७” मे प्रकाशित ।
Subscribe to: Post Comments (Atom)


text:
Tuesday, 31 January 2017
पद्य - २३० - मच्छर (बाल कविता)
मच्छर (बाल कविता)
दुनिञामे मनुक्खक आगमसँ,
बड़ पहिनेसँ मच्छर अछि ।*१
छोट जीव, मुदा पैघ जीवकेँ,
कएने बहुत उछन्नर अछि ।।
मच्छर केर जे पुरुष रूप से,
पुष्प - परागकेँ चूसैत अछि ।
मच्छर केर स्त्रैन रूप मुदा,
खून पीबि कऽ जीबैत अछि ।।*२
मच्छर अपनहि छोट अछैतहुँ,
सूक्ष्मजीव केर आश्रय अछि ।
ओक्कर लेड़ - ग्रण्थिमे कएटा,
परजीवी केर प्रश्रय अछि ।।*३
खून चूसबा काल लेड़ संग,
परजीवी प्रस्थान करैछ ।
जकर खून चूसल जा रहलए,
तकर काय स्थान धरैछ ।।
नऽव कायमे ओ परजीवी,
रोगक अछि निर्माण करैत ।
संग मनुक्खक आनहु पशुमे,
नूतन ब्याधि-विधान करैछ ।।*४
जापानी एनसिफेलाइटिस ओ,
डेङ्गू आओर मलेरिया ।
चिकेन गुनिञा सनक बेमारी,
अथवा रोग फलेरिया ।।*५
मच्छर छी बड़ असञ्जाति, ओ
हर युक्तिक प्रतिरोध गढ़ैछ ।
मशहरीक नञि तोड़ कोनहु छी,
मच्छर केर अवरोध करैछ ।।*६
संकेत आ किछु रोचक तथ्य -
*१ - एहि धरती पर जीवनक क्रमविकाशमे (Organic Evolution) नवीन मतानुसार मच्छरक उद्गम कमसँ कम 2 अरब 30 करोड़ वर्ष पहिने भेल छल जखनि कि आधुनिक विज्ञानानुसार मनुक्ख वंशक (Genus - Homo) उद्भव करीब 2 करोड़ वर्ष पहिनहि भेल अछि । आधुनिक मानव (Homo sapiens) केर उत्पत्ति तँऽ मात्र 2 लाख 50 हजार वर्ष पहिने बताओल जाइत अछि ।
*२ - पुरुष वा नर मच्छर पुष्प पराग पीबि (पिउबि) कऽ अपन जीवन निमाहैत अछि जखनि कि स्त्री या मादा मच्छर मनुक्खक अतिरिक्त किछु आन जन्तु सभक खून पीबि (पिउबि) जीवन निर्वाह करैछ । एकर पोषक जन्तु सबमे (Host animals) किछु रीढ़धारी आ किछु आन सन्धिपाद प्राणी सभ रहैत अछि । रीढ़धारी प्राणी सभमे स्तनपायी (Mammals), चिड़ै (Birds), सरिसृप (Reptiles), उभयचर (Amphibians), मत्स्य (Fishes) आदि वर्गक प्राणी सभ एकर पोषक जन्तु (Host animals) भऽ सकैत अछि ।
*३ *४ - स्त्री मच्छरक लेर ग्रण्थिमे (Salivary gland) बहुत रास अन्तः परजीवी सभ (Internal Parasites) निवास करैत अछि । जखन कोनहु परजीवीसँ संक्रमित वा व्यापित स्त्री मच्छर (Infected or Infested Female Mosquito) कोनहु पोषक जन्तु केर खून चूसैत (चूषैत) अछि तँऽ ओ परजीवी मच्छरक लेर (Saliva) केर संग ओहि पोषक जन्तुक रक्त परिसंचरण तन्त्रमे (Haemo Circulatory system) प्रवेश पबैछ । तकर बाद अपन विशिष्ट जीवन चक्रक (Specific Life Cycle) अनुसार ओहि पोषक जन्तुकेँ विभिन्न तरहक रोगसँ आक्रान्त करैछ ।
*५ - मनुक्खक मच्छर जनित बेमारी सबमे किछु प्रमुख अछि
· मलेरिया (Malaria)
· फलेरिया (Filariasis / Elephantiasis)
· जपानी मस्तिष्क शोथ (Japanese Encephalitis)
· डेङ्गू या डेङ्गी (Dengue)
· चिकनगुनिञा (Chickengunya)
· जिका वायरस बोखार (Zika Virus Fever)
· पच्छिमी नील वायरस बोखार (West Nile Fever) आदि ।
*६ - कोनहु प्रकारक मच्छरनाशी वा मच्छररोधी रसायनक प्रति मात्र किछुअहि साल वा महीनामे मच्छर प्रतिरोध (Resistance) उत्पन्न कऽ लैत अछि ओ ओकरा बेअसरि कऽ दैत अछि । मच्छरसँ बचबाक लेल मशहरीक प्रयोग सस्ता आ रामबाण तरीक अछि । मैथिलीमे “मच्छर” ओ “मशहरी” दूनू तद्भव शब्द भेल जकर मूल संस्कृत शब्द क्रमशः “मत्सर” आ “मशकहरी” अछि ।
मैथिली पाक्षिक इण्टरनेट पत्रिका “विदेह” केर 218म अंक (15 जनबरी 2017) (वर्ष 10, मास 109, अंक 218) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
हे रौ नंगट छौंड़ा रह ने चुपचाप
नूनू बाबू कऽ ओ हमरा चुप करा दैत छलीह
एकटा तऽ ओ छलीह।
बापे-पूते के कनैत छलहूॅं कखनो तऽ
ओ हमरा दूध-भात खुआ दैत छलीह
बौआक मूहॅं मे घुटूर-घुटूर कहि ओ
अपन ऑंखिक नोर पोछि हमरा हॅसबैत छलीह।
खूम कनैत-कनैत केखनो हम बजैत छलहूॅं
माए गे हम कोइली बनि जेबउ
नहि रे बौआ निक मनुक्ख बनि जो ने
आओर कोइली सन बोल सभ के सुनो ने।
केखनो किछू फुरायत छल केखनो किछू
नाटक मे जोकर बनि बजैत छलहूॅं बुरहिया फूसि
मुदा तइयो ओ हॅंसि कऽ बजैत छलीह
किछू नव सीखबाक प्रयास आओर बेसी करी।
रूसि कऽ मुहॅं फुला लैत छलहूॅं
तऽ ओ हमरा नेहोरा कऽ मनबैत छलीह
कतो रही रे बाबू मुदा मातृभाषा मे बजैत रही
अपना कोरा मे बैसा ओ एतबाक तऽ सीखबैथि छलीह।
मातृभाषाक प्रति अपार स्नेह गाम आबि
नान्हि टा मे हुनके सॅं हम सिखलहूॅं
गाम छोड़ि परदेश मे बसि गेलहूॅं
मुदा मैथिलीक मिठगर गप नहि बिसरलहूॅं।
अवस्था भेलाक बाद ओ तऽ चलि गेलीह ओतए
जतए सॅं कहियो ओ घूमि कऽ नहि औतीह
मुदा माएक फोटो देखि बाप-बाप कनैत छी
मोन मे एकटा आस लगेने जे कहियो तऽ बुरहिया औतीह।
समाजक लोक बुझौलनि नहि नोर बहाउ औ बौआ
बुरहिया छेबे नहि करैथि एहि दुनियॉं मे
तऽ कि आब ओ अपना नैहर सॅं घूरि कऽ औतीह
मरैयो बेर मे बुरहिया अहॉं कें मनुक्ख बना दए गेलीह।
बुरहियाक मूइलाक बाद आब मइटूगर भए गेल किशन’
ओई बुरहिया के हम करैत छी नमन
अपन विपैत केकरा सॅं कहू औ बौआ
कियो आन नहि ओ बुरहिया तऽ हमर माए छलीह।
लेखक:- किशन कारीग़र